hidoyat.uz – “Мовароуннаҳр” нашриётининг сайти - АГАР ШУКР ҚИЛСАНГИЗ...\nАГАР ШУКР ҚИЛСАНГИЗ...\n2016 йил 10 август\nЎзининг беҳисоб неъматларидан баҳраманд қилган Аллоҳ таоло биз, бандаларига, ана шу неъматларининг шукрини адо этиб боришни буюради. Раббимизнинг неъматларини катта-кичик демай, шукрини бажо келтиришимиз зиммамиздаги бурчдир. Аллоҳ таоло ҳам ана шунда биздан рози бўлади, иншоаллоҳ. Қуръони каримда бу ҳақда марҳамат қилиниб, жумладан: «...Агар шукр қилсангиз (ва имон келтирсангиз), У сизлар учун рози бўлур...» (Зумар, 7), дейилган. Ушбу оятдан маълум бўладики, Аллоҳ розилигини топишни истаган ҳар бир банда доимо Унга ҳамд айтиб, неъматларига шукрона келтириши, ана шу икки калимани такрорлаб юришга одатланиши зарурдир. Абдуллоҳ ибн Аббос (розияллоҳу анҳу)дан ривоят қилинишича, Расулуллоҳ (соллаллоҳу алайҳи ва саллам): “Жаннатга биринчи бўлиб кирадиган киши фаровонлик ва танглик кунларида ҳам Аллоҳга ҳамд айтиб юрадиган кимсадир” (Табароний ривояти), деганлар.\nМустақилликдан олдин юртимизда улкан масжидларни тўлдириб, ёшу қари эмин-эркин ибодатларини адо этишлари қаёқда эди. Юртимиз йилдан-йилга обод бўлиб, халқимиз фаровонлиги ортиб бормоқда. Демак, кечаю кундуз бу неъматларнинг шукронасини адо этиб бормоғимиз лозим бўлади. Аллоҳга ҳамду сано айтиш, Унинг неъматлари шукрини адо этиш банда учун ҳам ибодат, ҳам Аллоҳнинг унга берган катта мукофотидир. Пайғамбаримиз (соллаллоҳу алайҳи ва саллам) ҳадисларининг бирида марҳамат қилиб: «Аллоҳ таоло бандага каттами, кичикми бир неъмат берса ва банда унинг шукронаси учун “Аллоҳга ҳамд бўлсин” деса, шунда у ўша неъматдан ҳам афзалроқ нарсага эришган бўлади», деганлар.\nАллоҳ таолонинг бизга берган улуғ неъматларидан яна бири юртимизнинг тинч ва осойишталигидир. Ҳозирги кунда ер юзининг турли жойларида бўлиб турган офат ва балолар ҳақида эшитиб, кўриб турибмиз. Юртимизни самовий ва арозий балолардан сақлаб тургани учун Аллоҳга беадад ҳамд ва шукроналар айтмоғимиз лозим. Тинчлик ва хотиржамлик улуғ неъмат эканини ҳаммамиз яхши биламиз, аммо унинг қадрига етиш лозимлигини айримлар тушунмайди. Пайғамбар (соллаллоҳу алайҳи ва саллам) таъкидлаганларидек: “Икки неъмат борки, кўпчилик одамлар унинг қадрига етмайдилар. У сиҳат-саломатлик ва хотиржамликдир”.\nГувоҳи бўлиб турганимиздек, баъзи жойларда табиий офат сабабидан, яна баъзи жойларда эса қирғинбарот уруш туфайли шаҳарлар вайрон бўлиб, аҳоли сарсон-саргардонликда кун кечирмоқда. Аллоҳ таолога беадад шукрлар бўлсинки, тинчлик ва осойишталик неъмати сояси остида ҳаётимиз осуда давом этмоқда. Бу неъматдан оқилона фойдаланган ҳолда диёримизда бунёдкорлик ишлари жадал суръатларда олиб борилиши натижасида шаҳарларимиз кун сайин чирой очиб бормоқда. Бу хайрли ишларда намозхонларнинг ва масжид ходимларининг ҳам муносиб ҳиссалари бор. Улар Рамазон ва Қурбон ҳайитларидан олдин ҳамда Хотира ва қадрлаш куни арафасида қабристонлар, бошқа зиёратгоҳ атрофларида уюштириладиган ҳашарларда фаол қатнашадилар. Бундан ташқари, кўплаб саховатпеша давлатманд намозхонларимиз икки ҳайит арафасида ўзлари ва масжидлар орқали боқувчисини йўқотган кам таъминланганларга кўплаб моддий ёрдам кўрсатиб, уларнинг хонадонига байрам шукуҳи кириб боришига сабабчи бўлмоқдалар.\nАллоҳга беадад шукрлар бўлсинки, юртимизда халқимизга хос азалий қадриятларни улуғлаб, ўзгалар манфаатини ўз манфаатидан устун қўйиб, эл-юрт учун хайрли ишларни амалга оширадиган ватандошларимиз сони йилдан-йилга ортмоқда. Айниқса, муборак ҳаж сафарига бориб, улуғ инъом ва савобларга эришаётганлар сафи ҳам тобора кўпаймоқда.\nҲаж ибодати Ислом арконларининг бешинчиси, яъни энг сўнггиси бўлиши ҳам бежиз эмас, албатта. Зеро, ҳаж амалларини бажаришни истаган киши аввалги арконларни ҳам адо этиб келаётган, ўзининг гўзал хулқу одоби билан атрофдагиларга намуна бўладиган, қолаверса, саноқли ҳаж кунларини охирати учун захира бўладиган амаллар билан ўтказишга ошиқадиган инсон бўлиши лозим. Пайғамбаримиз (соллаллоҳу алайҳи ва саллам): “Мабрур ҳажнинг мукофоти жаннатдир” (Муттафақун алайҳ), деганлар.\nҲаж сафарини ихтиёр этган ҳар бир киши қалбига пок эзгу ниятларни жо этиб, бу дунё роҳат-фароғати, мол-мулк қайғусидан воз кечиб, чин бандалик либосида Аллоҳ таолога ихлос билан ибодат этишга чоғлансин. Ана шундагина ибодати Аллоҳ таоло ҳузурида мақбул бўлади, иншоаллоҳ.\nАбу Ҳурайра (розияллоҳу анҳу) Расулуллоҳ (соллаллоҳу алайҳи ва саллам)дан ривоят қилиб бундай деганлар: “Кимки Аллоҳ учун ҳаж қилса ва ҳаж давомида уят, фаҳш ва аёлига яқинлик қилишга ўхшаш ишлардан сақланган ёки бирор кимса билан тортишиб, жанжаллашмаган ва сўкишмаган бўлса, у уйига онасидан янги туғилган чақалоқдек бегуноҳ бўлиб қайтади” (Имом Бухорий ва Имом Аҳмад ривояти).\nДемак, ҳажнинг қабул бўлиш шартларидан бири одоб-ахлоқ экан. Шуни унутмаслик керакки, ҳаж ибодати кўпроқ саъй-ҳаракат билан адо этиладиган ибодатдир. Бунда ҳожи муаззам Каъбани тавоф қилиш, Сафо ва Марва оралиғида юриш, Жамаротда тош отиш, Арафот, Мино, Муздалифа водийларида бўлиш каби машаққатли вазифани адо этади. Бундай ҳолатда ҳожидан улкан сабр-бардош талаб этилади.\nАлҳамдулиллаҳ, бугунги кунда мўмин-мусулмонларга кенг имкониятлар яратиб берилмоқда. Хусусан, ҳар йили республикамиздан минглаб мўмин-мусулмонлар муборак ҳаж ибодатини бажариш бахтига муяссар бўлмоқдалар. Улар ибодатларни эмин-эркин, ҳеч қандай қийинчиликларсиз адо этишлари учун барча шароитлар муҳайё қилинган.\nДарҳақиқат, Аллоҳнинг зикри билан машғул бўлиб, тоат-ибодатда бардавом бўлмоқ охират ободлигига сабаб бўлса, неъматларнинг шукрини адо этиб, куфрони неъматдан сақланиш бу дунё ободлигига сабабдир. Зеро, Аллоҳ таоло: «Яна Раббингиз эълон қилган (бу сўзлар)ни эслангиз: “Қасамки, агар (берган неъматларимга) шукр қилсангиз, албатта, (уларни янада) зиёда қилурман...”» (Иброҳим, 7), деб марҳамат қилган.\nидораси фатво бўлими\n628 марта ўқилган.


ШИФОБАҲШ БАЛЧИҚ » "Жиззах овози" газетаси расмий сайти\nИчки аъзоларнинг сурункали касалликларида, шунингдек, бод (ревматизм), моддалар алмашинуви бузилиши, турли шикастлар натижасида таянч ва ҳаракат тизимининг жароҳатланиши, қорин бўшлиғи яллиғланиши ва бошқа кўплаб касалликларни даволашда балчиқ муолажаси қўлланилади. Даволашда торфли, сапропелли, сопкали балчиқлардан фойдаланилади.\nБалчиқлар таркибида биологик фаол ва витаминга ўхшаш моддалар, ферментлар, гормонлар, антибиотиклар, шунингдек, холин, гистамин, бактериофаг, радиоактив моддалар сақланади.\nБалчиқ инсон организмига иссиқлиги, физик, кимёвий, радиоактив ва биологик ҳоссалари билан таъсир ўтказади. Балчиқнинг физик ҳоссалари балчиқ билан даволаш вақтида бир мунча юқори ҳароратдан фойдаланишга имкон беради. Иситилган балчиқ баданга суртилганида ҳароратининг бир қисми терига ўтади. Иссиқлик аста-секин берилганлиги сабабли балчиқ секин совийди ва у узоқ вақт ўз иссиғини йўқотмай таъсир кўрсатади.\nБалчиқ таъсирида асаб ва юрак-қон тизимларида, қон таркибида, моддалар алмашинуви жараёнларида ўзгаришлар юз беради, томир уриши тезлашади, муолажа бошида нафас ҳам тезлашади, қон айланиши яхшиланади.\nБалчиқнинг қора ранги таркибида темир моддасининг кўплигидан дарак беради. Ишлатилган балчиқни регенерациялаш (йўқотган хоссаларини тиклаш) учун унга ош тузининг беш фоизли эритмаси ва бир мунча янги балчиқ қўшиб 3-5 ойдан сўнг қайта ишлатса бўлади.\nвилоят Давлат санитария-эпидемиология назорати\nмаркази даволаш-профилактика муассасалари бўлими бошлиғи.


Сув – тириклик омили - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 16 Март 2018\tКӯришлар: 762\nБу таклиф Бирлашган Миллатлар Ташкилоти ҳамда дунёнинг 193 давлати вакиллари томонидан қўллаб-қувватланиб, ўз тасдиғини топди.\nМиллат пешвосининг оқилона сиёсати доирасида Деваштич ноҳиясида аҳолини тоза ичимлик ва суғориш суви билан таъминлаш учун кўплаб ишлар амалга оширилмоқда.\nДеваштич ноҳияси Суғд вилоятининг жанубий-ғарбий томонида Туркистон тизма тоғлари яқинида жойлашган. Ноҳиянинг умумий майдони 1588,7 квадрат километр бўлиб, вилоятимиз ҳудудининг 6,3 фоизини ташкил этади. 2018 йилнинг 1 январ маълумотларига кўра, ноҳия аҳолиси 165 минг 693 нафарга етиб, 70 фоизини ёшлар ташкил этади. Деваштич ноҳияси Ғончи шаҳарча жамоати ва Яхтан, Ғазантарак, Мужун, Исмоил Сомоний, Ваҳдат, Росровут, Юқори Далён қишлоқ жамоатлари ва 55та қишлоқдан иборат. Ноҳияда экин майдонларининг 30 фоизи сувли ер ҳисобланади. Зарнисор, Зароб, Меҳробод, Истиқлол, Ҳазорчашма қишлоқлари яқинида Даҳанасой сув омбори жойлашган.\nНоҳиянинг муҳим масалаларидан бири, бу Даҳкатсой-Даҳанасой сув иншооти қурилишидир. 2015 йилнинг 19 октябри куни Тинчлик ва миллий бирлик асосчиси - Миллат пешвоси, Тожикистон Республикаси Президенти муҳтарам Эмомали Раҳмоннинг Деваштич ноҳиясига сафари чоғида бу масалага алоҳида тўхталиб ўтилди. Айни пайтда, мамлакат Ҳукумати ва муҳтарам Президентимизнинг қўллаб-қувватлаши билан ушбу қурилиш бошланиб, яқин кунларда фойдаланишга топширилиши кўзда тутилган.\nТожикистон Республикаси Президенти муҳтарам Эмомали Раҳмон 2015 йилнинг 19 октябр куни Истаравшан шаҳри ва Деваштич ноҳиясидаги аҳоли фаоллари билан бўлган мулоқоти пайтида шундай таъкидлаганди: "Даҳанасой сув омбори лойиҳасига мувофиқ, унинг иқтидори 42 миллион метр куб бўлиб, ҳар йили баҳор мавсумида ёмғиру селлардан ўртача ҳисобда 8 миллион метр куб сув йиғилади, бу миқдор ҳаммаси бўлиб 32 фоиз аҳоли ва қишлоқ хўжалиги талабини таъминлай олади."\nШунинг учун, Даҳкатсой-Даҳанасой сув иншооти қурилиши ноҳия иқтисодиётини янада ривожлантиришига катта ёрдам беради. Даҳкатсой-Даҳанасой сув иншооти қурилиши бунёд этилса, баҳор-ёз мавсумида Даҳанасой сув омборига 14 миллион метр куб сув тўпланади. Шу ўринда Ғончи шаҳарчаси, Ғазантарак, Яхтан ва Мужун қишлоқ жамоатларига қарашли ҳудудларни суғориш суви билан таъминлайди. Бу лойиҳа асосида юзлаб гектар лалми ерлар сувли ерга айлантирилиши режалаштирилган. Даҳкатсой-Даҳанасой сув иншооти қурилиши бунёд этилгандан кейин, қарийб 74 минг аҳоли тоза сув ва 200та деҳқон хўжалиги суғориш суви билан тўла таъминланади.\nЛойиҳада кўрсатилганидек, сув 31 километр узоқликдан келиб, Даҳанасой сув омборига тўпланади. Бу сув қурилиши натижасида, экин майдонларида етиштирилаётган қишлоқ хўжалиги маҳсулотлари давлат стратегияларидан бири бўлган озиқ-овқат хавфсизлигини таъминлашга катта ёрдам беради. Албатта, бу масала халқнинг назаридан узоқ эмас.\nДеваштич ноҳияси давлатимиз мустақиллигининг 26 йили давомида, Тожикистон Республикаси Президенти муҳтарам Эмомали Раҳмон, Суғд вилояти раҳбарининг кўрсатма ва топшириқлари, Деваштич ноҳия раисининг қўллаб-қувватлаши билан кўплаб маъмурий ва бошқа иншоотлар қурилиб, фойдаланишга топширилди.\nҲақиқатдан ҳам, сув ҳаёт манбаи сифатида тараққиёт ва тириклик омили ҳисобланади. Шунинг учун, унинг исроф бўлишига йўл қўймаслик, қадрига етиш ҳар биримизнинг инсонийлик бурчимиздир.\nМаратжон ЖАББОРОВ, Деваштич ноҳияси, Зарнисор қишлоғи.\nБугун: 19-01-2020 19:09:58


hidoyat.uz – “Мовароуннаҳр” нашриётининг сайти - ИСРО ВА МЕЪРОЖ КЕЧАСИ\n“Исро” сўзининг маъноси – тунги юриш, “меърож” кўтарилиш демак. Меърож ҳодисасининг асл маъноси эса, Пайғамбаримиз (соллаллоҳу алайҳи ва саллам)нинг бир кечада мўъжизавий саёҳатлари ва энг юксак мақомларга кўтарилганларидир.\nРасулуллоҳ (соллаллоҳу алайҳи ва саллам)нинг меърожлари Мадинага ҳижрат қилмасларидан бир йил аввал Маккада, ражаб ойининг 27-кечасида содир бўлган. Каъбада ухлаб ётган Пайғамбаримиз (соллаллоҳу алайҳи ва саллам)ни Жаброил (алайҳиссалом) уйғотиб, Аллоҳ таоло у зот (соллаллоҳу алайҳи ва саллам)ни ҳузурига чорлагани ҳақида хабар бердилар. Расулуллоҳ (соллаллоҳу алайҳи ва саллам) Жаброил (алайҳиссалом) етаклаб келган “Буроқ” исмли учқур отга миндилар, бир зумда Масжидул Ҳаромдан Қуддусдаги Масжидул Ақсога етиб келишди. Бу ерда Расулуллоҳ (соллаллоҳу алайҳи ва саллам)ни кутиб турган пайғамбарлар жамоат бўлиб, у зот (соллаллоҳу алайҳи ва саллам) имомликларида икки ракат намоз ўқишди.\nШундан кейин Жанобимиз (соллаллоҳу алайҳи ва саллам) кўкка юксала бошладилар. Ўша кеча Пайғамбаримиз (соллаллоҳу алайҳи ва саллам) ҳеч бир инсон ва ҳеч бир малак етишолмайдиган юксак мақомга Сидратул Мунтаҳога кўтарилдилар. Имом Аҳмад Абдуллоҳ ибн Маъсуд (розияллоҳу анҳу)дан ривоят қилишларича, “Сидратул мунтаҳо” еттинчи осмондаги дарахт бўлиб, унинг шохлари дуру ёқут ва забаржадлардан иборатдир. Ердан нимаики кўтарилиб чиқса, интиҳоси унга етади ва юқоридан нимаики тушса, интиҳоси унга етади. Шунинг учун ҳам “Мунтаҳо” яъни, интиҳосига бориб етадиган жой деб аталади (Ибн Касир тафсири, III жилд).\nБу Аллоҳ таолонинг Пайғамбаримиз (соллаллоҳу алайҳи ва саллам)га кўрсатган улуғ мўъжизаларидан биридир. Расулуллоҳ (соллаллоҳу алайҳи ва саллам)нинг Масжидул Ҳаромдан Масжидул Ақсога қилган тунги сайрлари – Исро ҳодисаси Қуръон билан собит бўлган: «(Ўз) бандаси (Муҳаммад)ни, унга мўъжизаларимиздан кўрсатиш учун тунда (Маккадаги) Масжидул Ҳаромдан (Қуддусдаги) Биз атрофини баракотли қилиб қўйган Масжидул Ақсога сайр қилдирган Зотга тасбеҳ айтилур. Дарҳақиқат, У эшитувчи ва кўрувчидир» (Исро, 1).\nРасулуллоҳ (соллаллоҳу алайҳи ва саллам) Аллоҳ таоло билан тўғридан-тўғри суҳбатлашиш шарафига муяссар бўлдилар.\nЎша кечанинг ўзида ортларига қайтган Жанобимиз (соллаллоҳу алайҳи ва саллам) бир қатор маънавий ҳадялар келтирдилар. Улар – кунда беш вақт намоз, Аллоҳга шерик қўшмай, гуноҳларига тавба қилганларнинг кечирилиши ҳақидаги хушхабар ва “Бақара” сурасининг сўнгги уч оятидир.


Абад макан”да “Обод қишлоқ” дастури\nГлавная "ISTE'MOLCHI" Абад макан”да “Обод қишлоқ” дастури\n20 кунда таъмирланган хонадон\n“Обод қишлоқ” дастури ижросига ҳисса қўшиш мақсадида Қорақалпоғистон Истеъмолчилар ҳуқуқларини ҳимоя қилиш жамиятлари федерацияси ҳамда унинг шаҳар, туман жамиятлари ҳисобидан битта хонадонда беғараз капитал таъмирлаш ишларини амалга ошириш режалаштирилган эди. Режага биноан, ҳудуддаги кам таъминланган, боқувчисини йўқотган хонадонлар бўйича ўрганиш ишлари олиб борилди. Натижада Кегайли туманидаги “Абад макан” маҳалла фуқаролар йиғинидаги боқувчисини йўқотган ва ёлғиз ўзи икки фарзандини тарбиялаётган Перихан Халмуротова хонадони таъмирлаш учун танланди.\n20 кун давом этган таъмирлаш юшқоқлик билан бажарилди ва 5 июнь куни эгасига тантанали тарзда топширилди. Тадбирда маҳалла фуқаролар йиғини вакиллари, кенг жамоатчилик вакиллари ҳамда оммавий ахборот воситалари ходимлари иштирок этишди.\n– Таъмирлаш ишларига жами 20 миллион сўмдан ортиқ маблағ сарфланди. Жараёнда уйнинг том қисми шиферланди, иккита хона яшаш учун қулай ҳолатга келтирилди. Энг асосийси, уйнинг сув билан боғлиқ муаммоси бартараф этилди. Яъни уй ичкарисига сув тортилди, – деди Қорақалпоғистон ИҲҲҚЖФ раиси А.Урумбаев.\nНатижада уй эндиликда туманнинг кўркига кўрк қўшувчи хонадонлардан бирига айланди. Унда бугунги кун талабига тўлиқ жавоб бера оладиган шароитлар яратилди.\n− Маҳалламизда 632 та хўжалик, 780 оила мавжуд. Уларда 3697 киши истиқомат қилади, – дейди “Абад макан” маҳалла фуқаролар йиғини раиси Қуванишбай Қалибаев. – Улар орасида ижтимоий ёрдамга муҳтож, кам таъминланган 51 та оила мавжуд. Перихан Халмуратованинг хонадонида “Обод қишлоқ” дастурига мувофиқ бир қатор ишлар амалга оширилганидан хурсандмиз. Албатта, бундай эзгу ишлар изчил давом эттирилади, деган умиддамиз.\nХонадон эгаси мазкур ишлардан хурсанд бўлиб, ўз миннатдорчилигини билдирди:\n− 2015 йилда турмуш ўртоғим вафот этди. Фарзандларим кичкина ва доимий иш жойим бўлмагани сабабли жуда қийналиб қолдик. Қорақалпоғистон Республикаси Истеъмолчилар ҳуқуқларини ҳимоя қилиш жамиятлари федерацияси ва унинг шаҳар, туман жамиятлари томонидан уйимиз таъмирлаб берилишини эшитганимда, аввалига, ишонмадим. Мана, бажарилган ишларни кўриб, ўз кўзимга ишонгим келмайди, – дейди у ҳаяжонланганча.\nМазкур таъмирлаш ишлари Ўзбекистон Истеъмолчилар ҳуқуқларини ҳимоя қилиш жамиятлари федерацияси ва унинг ҳудудий бирлашмалари томонидан режалаштирилган саъй-ҳаракатлардан биридир. Аммо бу билан чекланиб қолинмайди. Олдинда “Ижтимой кўмак” лойиҳасига старт берилиши кутилмоқда.\nҚорақалпоғистон Республикаси ИҲҲҚЖФ сектор бошлиғи.


Импорт қилинган материалларнинг таннархига қайси харажатлар олиб борилади?\nБизнинг корхона маҳсулот ишлаб чиқариш учун деярли 90% материални импорт қилади. Импорт қилиш учун Божхона хизматларига пул тўлайди, БЮД (ГТД) учун декларантга тўлайди, яна бир нечта сертификат тўловлари бўлади, масалан экологик сертификат олиш учун тўлов, темир йўл хизматлари учун тўлов бўлади.\nБатафсил маълумот олиш учун қуйидаги қонун ҳужжатлари билан танишиб чиқишни тавсия этамиз:\n4-сон БҲСМ “Товар-моддий захиралари” (4-сон БҲСМнинг 13-банди, АВда 17.07.2006 йилда 1595-сон билан рўйхатга олинган);\nМаҳсулот (ишлар, хизматлар)ни ишлаб чиқариш ва сотиш харажатларининг таркиби ҳамда молиявий натижаларни шакллантириш тартиби тўғрисида”ги Низом (ВМнинг 05.02.1999 йилдаги 54-сонли қарорига Илованинг 1.1.12-банди);\nЧет эл валютасидаги операцияларни бухгалтерия ҳисобида акс эттириш тартиби тўғрисидаги Низом (Низомнинг 3-параграфи, АВда 17.09.2004 йилда 1411-сон билан рўйхатга олинган).\nФутбол клубларининг бухгалтериясида футболчиларни ҳисоби қандай олиб борилади? Футболчиларни ҳисоби қайси бухгалтерия счётларида юритилади?\nФутбол клуби бир футбол ўйинчисини сотиб олди. Бевосита бир-бири билан тузилган олди-сотди шартномаси бор. Футболчининг клуб белгилаб қўйган қиймат ёки сотиб оладиган қиймати, сотадиган қиймати бўлади. Бундан ташқари клуб активи мавжудлигига жавоб беради, келгусида иқтисодий фойда олиб келиши мумкин ва қийматини аниқлаш мумкин.... Далее\nҚўшма корхона шаклидаги МЧЖ ходими 1 ой давомида хизмат сафари билан Москва шаҳрида бўлиб қайтди. Хизмат сафари мобайнида у корхона томонидан аванс тариқасида берилган валютани (АҚШ доллари) ишлатган. Ходим у ерда бўлган пайтида ҳар ҳил курс билан АҚШ долларини Россия рублига алмаштириб ишлатган.... Далее


7 июль куни Ўзбекистонда қандай об-ҳаво кутиляпти? » Ўзбекистон янгиликлари – Zamin.uz\n06 июль 2019, 17:50\nРеспублика Гидрометеорология марказининг хабар беришича, 7 июль куни Тошкент шаҳрида ҳаво бироз булутли бўлади, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 23-25 даража, кундузи 37-39 даража иссиқ бўлади.\nҚашқадарё ва Сурхондарё вилоятида ҳаво бироз булутли бўлади, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 22-27 даража, кундузи 37-42 даража иссиқ бўлади.\nАндижон, Наманган ва Фарғона вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 20-25 даража, кундузи 33-38 даража иссиқ бўлади.\nРеспубликанинг тоғли ҳудудларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 14-19 даража илиқ, кундузи 25-30 даража иссиқ бўлади.\nЯнгиликлар » Ўзбекистон » 7 июль куни Ўзбекистонда қандай об-ҳаво кутиляпти?


Шарққа йўл очилди\nПутин янги қувурнинг ишга туширилиший табий заҳираларга бой Сибир ва Узоқ Шарқ учун янги даврнинг бошланиши бўлганини таъкидлади\nРоссия Бош вазири Владимир Путин Россия нефти ва газини Осиё давлатларига экспорт қилиш салоҳиятини оширишга қаратилган илк лойиҳа - Шарқий Сибир – Тинч Океани нефт қувурининг ишга туширилиш маросимида қатнашди.\nРоссия Бош вазири Владимир Путин нефт қувурини шахсан ишга туширар экан, Россиянинг иқтисодлари ўсиб бораётган Осиё давлатларига энергия ресурсларини етказиб беришга тайёрлигини баён қилди.\nИшга туширилган янги қувурдан оқадиган нефт Узоқ Шарқдаги Козмино портига етказилиб, 100 минг тонналик танкерга қуйилади ва анчадан бери кутилаётган янги экспорт йўналишини очиб беради. Бу йўналиш бўйича Россия нефти Ҳонг-Конгга етказилади ва Осёидаги энергияга бўлган эҳтиёжни қондиришга ҳисса қўшади.\nКозмино порти Россиянинг Хитой ва Шимолий Корея билан чегардош минтақасида жойлашган.\nҚарийб уч минг километрлик Шарқий Сибир – Тинч Океани нефт қувури шимоли-ғарбда, Байкал кўли яқинидаги Иркутск вилоятидан Амур вилоятидаги Сковородино шаҳрчасигача чўзилган. У ерга етказилган нефт 2100 километр шарқроқдаги Козминогача поездда олиб борилади.\nРоссиянинг Транснефт давлат ширкати янги қувурнинг қурилишига 12 милиард АҚШ долларига яқин маблағ сарфлаган. Қувурнинг Козминогача бўлган қолган қисмини ётқизиш учун яна 10 миллиард долларнинг сарфланиши кўзланмоқда.\nТранснефт ширкати раиси Николай Токарев янги қувурнинг аҳамияти ҳақида, жумладан бундай деди.\n- Шарқий Сибир – Тинч Океани нефт қувурининг ишга туширилиши, биринчи навбатда Шарқий Сибир минтақасида нефт ишлаб чиқаришнинг изчил ривожланишига имкон беради. У Шарқий Сибирда қазиб олинган нефт учун Осиё ва Тинч Океани минтақасидаги бозорларга йўл очиб беради ва Россиянинг энергетик хавфсизлигини оширишга катта ҳисса қўшади,- деди Н. Токарев.\nЯнги қувур тўла ишга туширилганида Россия Хитойга йилига 30 миллион тонна нефтни экспорт қилиш имконини қўлга киритади.\nҚувурнинг Хитой чегарасини кесиб ўтадиган 67 километрлик қисми келаси йилда Хитойнинг "China National Petroleum Corporation” ширкати иштирокида қурилади ва қўшимча 15 миллион тонна нефтнинг экспорт қилинишига имкон беради.\nШарқий Сибир – Тинч Океани нефт қувури Россиянинг нефт ва табий газни Осиё давлатларига экспорт қилиш салоҳиятини оширишга қаратилган лойиҳаларнинг биринчисидир.\nБош вазир Владимир Путин қувурни ишга тушириш маросимида бу лойиҳа Россиянинг табий заҳираларга бой, лекин яхши ўзлаштирилмаган Сибир ва Узоқ Шарқ минтақалари учун янги даврнинг бошланиши бўлганини таъкидлади.\n- Бу лойиҳа биз учун мутлақо янги бозорлар – Осиё ва Тинч Океани минтақасидаги истиқболли бозорларга чиқишимизга имкон яратади. Бугун Россиянинг бу бозорлардаги иштироки етарли даражада эмас. Лекин гап бизнинг фақатгина нефтни сотишимизда эмас. Бу замонавий технологиялар, Узоқ Шарқ ва шарқий Сибирнинг ривожланиши учун туркти демакдир,-деди Путин.\nРоссия шарқий минтақаларда бир нечта йирик газ ва нефт конларини ўзлаштириш ишларини олиб бормоқда.\nХитойга элтадиган янги қувурларни қуриш ва Россиянинг Тинч Океани соҳилларидаги портларда инфратузимларни ривожалнириш, жумладан газни суюлтириш бўйича иншоотларнинг қурилиши режаланган. Россия расмийлари суюлтирилган газ Шимолий Америкага экспорт қилиниши мумкинлигини айтиб келади.


08:49 28 Феврал 2020\n17:49 04.02.2020 (Янгиланган 00:08 05.02.2020) Ҳавола олиш\nАҚШлик олимлар гўшт инсон саломатлиги хавф солишини ўрганиш мақсадида 30 давомида тадқиқот ўтказди.\nТОШКЕНТ, 4 фев – Sputnik. Кўп миқдорда қизил, парранда гўшти ёки колбасани истеъмол қилиш юрак қон томир касалликлари хавфини оширади. Бундай хулосага АҚШ Финберг тиббиёт мактаби (Чикаго) ва Корнел университети (Нью-Йорк) олимлари келди. Илмий иш матни EurekAlert порталида чоп этилди.\nТадқиқотчилар 30 мингга яқин одамнинг (ўртача 53,7 ёш) маълумотларини таҳлил қилишди, соғлиғи ва кундалик овқатланиш ҳолати кузатилди. Олимлар кузатуви 30 йил давомида олиб борилди.\nАниқланишича, ҳафтасига икки порция қизил ва қайта ишланган гўшт, шунингдек парранда гўштини истеъмол қилиш юрак ва қон томир касалликларини ривожланиш хавфини уч-етти фоизга оширади.\nОлимлар гўшт маҳсулотларини иложи борича кам истеъмол қилишни тавсия қилишди ва улардан фойдаланиш нафақат юрак-қон томир касалликлари, балки саратон касаллиги билан ҳам боғлиқлигини таъкидлади.\nҲафтада икки порция парранда гўшти эрта ўлим хавфини тўрт фоизга оширади, аммо олимлар ушбу маълумотлар ушбу маҳсулотнинг соғлиқ учун зарарли эканлиги тўғрисида аниқ хулоса чиқариш учун етарли эмаслигини таъкидладилар. Тадқиқотчилар бу хавф товуқ гўштининг ўзи эмас, балки уни тайёрлаш усулида (масалан, тери ёки терисиз) деб тахмин қилишди.\nОлимлар балиқ, ёнғоқ ва дуккакли ўсимликлар инсон саломатлиги учун оқсилнинг мақбул манбаи бўлишини айтишди.


ЎТРОҚ ҲАЁТ ТАРЗИНИНГ 5ТА АСОСИЙ САЛБИЙ АСОРАТИ — OLMALIQ HAYOTI\nЎТРОҚ ҲАЁТ ТАРЗИНИНГ 5ТА АСОСИЙ САЛБИЙ АСОРАТИ\n15 февраля, 2022 19 февраля, 2022\nГиподинамия — камҳаракат ҳаёт тарзи натижасида юзага келувчи организмнинг мушаклар фаолиятидаги заифлашув бўлиб, у касаллик ҳисобланмайди. Шундай бўлса-да, у миллионлаб одамларнинг ўлимига сабаб бўлмоқда. «Ортодокс» тиббий порталида ёзилишича, гиподинамия ўлим сабаблари бўйича ҳатто чекишни ҳам ортда қолдирар экан: 5,3 миллион киши — гиподинамиядан, 5 миллион киши чекишдан. Бу бор-йўғи бир йиллик маълумот.\nБМТ Янгиликлар маркази маълумотларига кўра, катта ёшли аҳолининг учдан икки қисми жисмоний фаоллик етишмовчилигидан азият чекар экан. Шуни унутмаслик керакки, бундай ҳаёт тарзига амал қилувчи одамларда жиддий касалликлар ривожлана бошлайди. Қуйида уларнинг энг кенг тарқалганлари ҳақида маълумот берилади.\nВена томирларининг варикоз кенгайиши жаҳонда энг кенг тарқалган касалликлар орасида иккинчи ўринда туради. Ундан олдин фақат — кариес. 30 ёшдан ошган деярли ҳар бир кишида у ёки бу кўринишдаги варикозни аниқлаш мумкин, фақат ривожланиш босиқичида фарқ бўлади.\nЭнг оғир босқичлари (6та) гормонал фон ва туғуруқ сабаб аёлларда ва камҳаракат ҳаёт тарзини олиб борувчи кишиларда учрайди.\nИнсон узоқ вақт давомида ҳаракатсиз қолса, оёқларнинг болдир ва товон мушаклари керагича ишламайди ва натижада томирлар тонусининг заифлашуви ва қон юриши сусайиши бошланади. Илгари шу касалликдан «тик туриб ишлайдиган» касб эгалари (жарроҳлар, сартарошлар, ўқитувчилар) азият чекишган бўлса, компьютерлар пайдо бўлиши билан гиподинамия глобал муаммога айланди. Ҳатто «компьютер варикози» атамаси ҳам пайдо бўлди.\nҚандай даволаш мумкин? Энг яхши усули доимий ҳаракат, шунингдек сузиш — у қон томирлари тонусини кўтаради, оёқларда қон айланишини яхшилайди. Вена томирлари кенгайганда склерозлаш ва лазер коагуляцияси белгиланади. Бундай муолажалар веналарнинг муаммоли жойларини тузатади ёки умуман олиб ташлайди.\nВарикоз энг аввало аёллар касаллиги ҳисобланса, простатит (у билан бирга аденома ҳам) — фақат эркакларга хос бўлган муаммо. Таъкидлаш жоизки, простатит йил сайин «ёшармоқда». Бугунги кунда ҳатто 35 ёш ва ундан-да ёш эркаклар ҳам простатадан шикоят қилиб шифокорга мурожаат қилишмоқда.\nЖаҳон соғлиқни сақлаш ташкилоти (ЖССТ) маълумотларига кўра, бугунги кунда ҳатто 25 ёшли эркаклар ҳам шу касалликка йўлиқмоқда. Кучли жинс вакилларининг ёши қанча катта бўлса, у билан касалланиш хавфи шунча юқори бўлади.\nКўпинча простатит сурункали шаклга айланиб боради. Бунга дастлабки босқичларда уни аниқлаш қийинлиги сабабдир. Эътибор берилмаса, касаллик баъзан бепуштлик ва простата саратонигача сабаб бўлиши мумкин. Шунинг учун касалликнинг илк белгилари пайдо бўлиши биланоқ шифокорга мурожаат қилган маъқул.\nҚандай даволаш мумкин? Простатитнинг энг асосий сабабларидан бири организмда қон айланишининг бузилиши (гиподинамия). Бироқ дарҳол фитнесга киришиб, ярим кунни шунга бағишлаш билан вазиятдан чиқиб бўлмайди. Бунда жисмоний фаоллик даволаш терапиясини қўллаб-қувватловчи, таъсирни кучайтирувчи чора сифатида ёрдам беради, терапиянинг ўзи эса шифокор томонидан белгиланиши шарт.\nКамҳаракат ҳаёт тарзи ва қабзият ўртасида тўғридан-тўғри боғлиқлик бор. Фаолликнинг йўқлиги организмнинг мушаклар тизимини заифлаштиради. Бунинг устига гиподинамия туфайли ортиқча вазн пайдо бўлади, қорин ва бел соҳасида висцерал ёғ ўсади. Буларнинг бари натижасида қабзият ва ичак билан боғлиқ муаммолар юзага келади.\nҚандай даволаш мумкин? Вазиятдан чиқишнинг энг оддий усули — ҳаракат қилишни бошлаш. Шу билан бирга, кунига камида 2 литр газланмаган сув ичиш.\nЗамонамиз кишисининг озиқ-овқат олиши учун кўп энергия керак бўлмайди. Супермаркетга етиб олса бўлди. У ерда эса егуликлар, ёғлар, ранг берувчи бўёқлар ва ҳ.к. Аввалги кўнгилочар ўйинлар ўрнини қўлда пульт билан телевизор олдида ётиш эгаллади. Буларнинг бари вақти келиб юрак-қон томир тизими гиподинамиясига олиб келса, ажабланишга ҳожат йўқ. Ундан кейин эса юрак хуружи, фалаж, диабет ва семизликкача ҳам оз қолади.\nҚандай даволаш мумкин? Юрак-қон томир тизими касалликларининг ҳар бир тури алоҳида ёндашув ва даволашни талаб қилади. Бироқ шифокор қандай кўрсатма беришидан қатъи назар, унга жисмоний фаолликни ҳам қўшишга тўғри келади. Статистикага кўра, юрак хуружи натижасида ҳаётдан кўз юмганларнинг 6 фоизи, иккинчи турдаги қандли диабет умрига зомин бўлганларнинг 7 фоизи ва саратондан вафот этганларнинг 10 фоизи мунтазам равишда кардиофаолликка риоя қилган тақдирда омон қолиши мумкин бўлган. Кунига 10 минг қадам меъёр ҳисобланади.\nҲозирги авлоднинг ўтроқ ҳаёт тарзи мушаклар кучи ва тонусининг бўшашишига олиб келади, вақти келиб суяк массаси камаяди, бўғинлар ва умуртқа поғонаси азият чекади. Буларнинг бари остеохондрознинг ривожланишига туртки беради. Вақти-вақти билан елкалар соҳасида оғриқлар пайдо бўлади, оёқларда ҳам оғриқлар сезилиши мумкин.\nҚандай даволаш мумкин? Бошланғич босқичда — консерватив даволаш ёрдамида: жисмоний машқлар ва гимнастика. Оғир ҳолатларда жарроҳлик амалиёти ўтказилади.\nКАМҚОНЛИК БИЛАН ҚАНДАЙ КУРАШИШ МУМКИН: САБАБЛАРИ, АЛОМАТЛАРИ, ДАРАЖАЛАРИ ВА ДАВОЛАШ УСУЛЛАРИ\nadmin 15 февраля, 2022 15 февраля, 2022\nИТ ВА МУШУГИНГИЗ ЎЗИНИ ЁРУҒЛИК ВА СУВДАН ОЛИБ ҚОЧСА, БИЛИНГКИ…￼\nadmin 10 февраля, 2022 10 февраля, 2022\nКоронавирусга қарши бустер доза билан эмлаш\nАМАЛ ҚИЛИНГ ВА МУҲИМИ СОҒЛОМ БЎЛИНГ\nadmin 28 апреля, 2022 28 апреля, 2022


WSJ: АҚШнинг Ўзбекистонда ўз аксилтеррор кучларини жойлаштириш сўровига Путин розилик бермади\n23 май 2022, Тошкент вақти: 15:31\nВладимир Путин 2019 йил 19 октябрь куни Тошкентда Шавкат Мирзиëев билан расмий мулоқот ўтказган эди\nВашингтон ҳукумати Афғонистондан ўз қўшинларини тўлиқ олиб чиқиш арафасида Марказий Осиë¸ хусусан¸ Ўзбекистон ҳукумати билан хос музокаралар олиб борган.\nАҚШ қўшинлари чиқиши ортидан Афғонистоннинг минтақани беқарорлаштирувчи ҳудудга айланиши олдини олиш мақсадида Вашингтон қўшни давлатлар¸ хусусан¸ Ўзбекистонда ўз аксилтеррор кучлари ва дрон базасини жойлаштиришни таклиф қилган.\nАммо Тошкентга қилинган бу таклифга рад жавобни Москва – Россия президенти Владимир Путин берган.\nБу ҳақда АҚШ ва Россия ҳукумати расмийларига таяниб Wall Street Journal нашри 19 август куни хабар берди.\nНашр гаплашган иккала давлат мулозимларига кўра¸ 2021 йил 16 июнида Женевада ўтказилган илк саммитда АҚШ президенти Жо Байден Владимир Путин билан Афғонистондан Америка ҳарбийлари чиққанидан сўнг пайдо бўладиган янги террорчилик таҳдиди ҳақида гаплашган.\nБу таҳдидни бартараф этиш мақсадида Вашингтон раҳбари Афғонистонга қўшни давлатлар – Ўзбекистон¸ Тожикистон ва Қирғизистонда АҚШ дронлари ва аксилтеррор кучларини жойлаштириш режаси борлигини билдирган.\n“АҚШ ва Россия президентлари ўртасида аввал хабар қилинмаган бу мавзудаги сўзлашув Байден маъмуриятининг ушбу умидини деярли пучга чиқарди”¸ деб ëзади WSJ.\nЖеневадаги суҳбатда Путин Россия АҚШнинг Марказий Осиëдаги ҳар қандай ролига Москва қарши эканини очиқ айтган ва Хитой позицияси ҳам айни эканини билдирган.\nШунга қарамай¸ АҚШ расмийлари минтақа¸ хусусан¸ Ўзбекистон мулозимлари билан хавфсизлик соҳасидаги ҳамкорлик мавзусидаги музокараларни давом эттирган.\nОқ уй маъмуриятининг юқори даражали расмийси Тошкент конференцияси доирасида минтақа Ташқи ишлар вазирлари билан учрашган эди. 15 июль¸ 2021 йил\nХусусан¸ жорий йил июлида Тошкентда ўтказилган халқаро конференцияга келган АҚШ делегацияси раҳбари¸ хавфсизлик бўйича юқори даражали Оқ уй расмийси Elizabeth Sherwood-Randall ўзбек расмийлари билан террорчиликка қарши ҳамкорлик масаласини муҳокама қилган.\nАйни июль ойида Ўзбекистон Ташқи ишлар вазири Абдулазиз Комиловни Вашингтонда қабул қилган АҚШ Давлат котиби ва Мудофаа вазирлари ҳам ҳамкорлик истиқболи ҳақида гаплашган. Шу мавзудаги музокаралар Тожикистон дипломатлари раҳбари билан ҳам ўтказилган.\nАҚШ ва Ўзбекистон дипломатлари раҳбарлари Вашингтонда. 1 июль¸ 2021 йил\nАйрим АҚШ таҳлилчилари¸ минтақа давлатлари АҚШ билан ҳарбий ҳамкорлик¸ хусусан¸ ўз еридан Америка ҳарбийларига жой бериш-бермаслик масаласида Россиянинг қаттиқ таъсирини ҳис қилишига қарамай¸ уларда нисбий эркинлик мавжудлигига ишонади.\nХусусан¸ Wall Street Journal мухбири гаплашган АҚШ Давлат департаментининг Марказий Осиë бўйича собиқ мулозими Пол Гобл шундай фикр билдирган.\n“Москвада Марказий Осиë давлатларига таъсир ўтказиш ричаглари бор. Лекин бу таъсир мутлақ эмас”¸ деган Гобл.\nАҚШ кучлари Афғонистондан чиқиб кетиши ортидан мамлакатнинг Толибон ҳукмига ўтиши Марказий Осиëга туташ бу давлатнинг яна халқаро террорчилар бошпанасига айланиш эҳтимолини кучайтирди.\nИюнь ойида Конгрессга берган ҳисоботида АҚШ Қуролли кучлари штаби бошлиғи¸ генерал Марк Миллей икки йил ичида террор гуруҳларининг Афғонистонда қайтадан ўринлашув эҳтимолини “ўртача” деб баҳолаган эди. Аммо ўтган якшанба куни сенаторлар учун ўтказилган махсус брифингда генерал бу муддатнинг қисқаргани ва Афғонистоннинг террорчилар тўпланадиган ҳудудга айланиш хавфи кучайганини билдирди.\nВазиятнинг кутилганидан кўра тезроқ ëмонлашганига қарамай¸ 19 август куни Америка нашрига юборган ëзма жавобида Россия Ташқи ишлар вазири ўринбосари Сергей Рябков Москванинг Марказий Осиëда АҚШ ҳарбийларини яқинлаштирмаслик масаласидаги позицияси ўзгаришсиз қолаëтганини таъкидлаган.\n"АҚШнинг Марказий Осиëга ўз ҳарбийларини жойлаштириши қайсидир бир шаклда бу мамлакатлар ëки улар қўшнилари хавфсизлигини кучайтиришини биз тасаввур қила олмаймиз. Бу Россия манфаатларига мутлақо хизмат қилмайди”¸ дейилган Москва дипломатлар идорасидан 19 август куни АҚШ нашрига юборилган жавобда.\nБундай жавоб¸ таҳлилчилар таъкидича¸ Россиянинг Афғонистондаги нотинчликни тўхтатиш масаласида АҚШ билан ҳамкорлик қилишдан кўра¸ Марказий Осиë устидан ўз таъсирини сақлаб қолиш қарорида қатъийлигини намоëн қилади.\nПентагоннинг Афғонистондан туғиладиган террор хавфини тезликда баратарф қилиш учун ўз дрон базаси ва махсус аксилтеррор кучларини бевосита қўшни давлатлар¸ хусусан Ўзбекистонга жойлаштириш режаси амалга кўчмаган тақдирда¸ АҚШ бундай таҳликани Қатар ва Форз кўрфазидаги ҳарбийлари¸ қолаверса Ҳинд океанидаги кемалари воситасида қайтаришга мажбур бўлади.\nОрадаги масофанинг узоқлиги¸ҳарбий экспертлар таъкидича¸ бундай эҳтимолий аксилтеррор амалиëтлари самарадорлигини кескин пасайтиради.\n“Форз кўрфазидан Афғонистонга учиб келиш вақти шу қадар узунки¸ Қатарнинг Ал Удейд базасидан учирилган АҚШ дронлари ўз миссиясининг 60 фоизини йўлга сарфлашга тўғри келади”¸ деб иқтибос келтиради WSJ нашри Америка ҳарбий мулозимидан.\nАҚШ аксилтеррор кучларининг Марказий Осиë ҳудудида ҳудудиа жойлашувига кескин қаршилик қилаëтган Россия минтақа давлатларининг Афғонистон билан чегараларини қўриқлашни ўз назоратига олишга уринмоқда.\nЖорий ой бошида Россия ҳарбийлари Ўзбекистон ва Тожикистоннинг Афғонистонга туташ ҳудудларида қўшма машғулотлар ўтказди.\n2 августдан 6 августгача ўтказилган қўшма машқларда Ўзбекистон ва Россия Қуролли кучларидан 1,5 минг чоғли ҳарбий иштирок этгани айтилди.\nОзодлик билан суҳбатда россиялик ҳарбий эксперт Павел Фельгенгауэр Афғонистондаги хавфсизлик вазиятининг ëмонлашгани ортидан Ўзбекистонни Россия етовидаги Коллектив хавфсизлик шартномаси ташкилоти(КХШТ)га қайтариш босими кучайишини таъкидлади.\nАҚШ нашрининг 19 август кунги хабарига муносабат билдирган ўзбекистонлик таҳлилчи Алишер Илҳомов¸ Ўзбекистон ҳукумати бундай босимларга қарши туриши муҳимлигини билдирди.\n- Ўзбекистон ҳудудида ҳарбий базалар жойлашувига тарафдор бўлмасамда¸ Тошкент Москванинг ким билан ҳамкорлик қилиш¸ ўз хавфсизлиги ва суверенитетини қандай қўриқлашини белгилаш уринишини қатъиян рад этиши керак¸ деб ўйлайман. Ўзбекистон КХШТга аъзо эмас ва шу боис Москва олдида ҳеч қандай иттифоқчилик мажбурияти йўқ ва бўлмайди ҳам¸ деб умид қиламан.\nАлбатта¸ Россия Толибон таҳликасини бўрттириб¸ Ўзбекистонга ўз ҳарбийларини тиқиштиришга интилади. Аммо Толибоннинг ҳужум қилиш таҳликаси заифлиги боис¸ бунга зарурарат йўқ. Ҳатто Ўзбекистон КХШТга аъзо бўлган тақдирда ҳам Россиянинг ëрдам бериши кафоланланмаганини амалда кўрдик. Россия фақат ўзига керак бўлгандагина¸ ëрдамга келади¸ дейди Алишер Илҳомов


Мамлакатимизда эпидемиологик вазиятнинг кескинлашуви юзасидан тезкор йиғилиш ўтказилди\nМамлакатимизда эпидемиологик вазиятнинг кескинлашуви юзасидан тезкор йиғилиш ўтказилди 16.03.2021 13:04\nХабарингиз бор, сўнгги кунларда мамлакатимизда коронавирус эпидемиясининг навбатдаги тўлқини кўтарилмоқда ва вирусни юқтириб олган ҳамюртларимиз сони ортиб бормоқда. Ўз навбатида, ҳукуматимиз томонидан бутун Республикамиз бўйича эпидемиологик вазиятни барқарорлаштириш мақсадида бир қатор чора-тадбирлар кўриляпти. Шу жумладан, терма жамоаларимизни Токио Олимпиадаси ва бошқа йирик мусобақаларга тайёрлаш бўйича Ўзбекистон Миллий олимпия қўмитаси, Олимпия спорт турлари бўйича федерация ва ассоциациялар (кейинги ўринда федерациялар) раҳбарияти иштирокида тезкор йиғилиш бўлиб ўтди. ZOOM платформасида ўтган тадбирда МОҚ Бош котиби Ойбек Касимов, МОҚ раиси ўринбосари Шерзод Ташматов ва барча федерациялар раҳбарияти иштирок этишди. Учрашув аввалида МОҚ қошидаги Республика спорт тиббиёти илмий-амалий маркази директори Абдушукур Садиков эпидемиологик вазият ҳақида тўхталиб ўтди.\n“Cўнги 10 кун давомида эпидемиологик вазият кескинлашмоқда ва кунлик кўрсаткичлар ўсиб боряпти. Бу ҳолат аввалдан тахмин қилинган эди. Шу боис ўқув-машғулот йиғинларини ўтказаётган федерацияларимиздан спортчиларимизнинг барча қоидаларга қатъий риоя қилишларини назоратга олишни сўраб қоламиз. Аввалги тўлқинда вируснинг яширин ва енгил кўринишини бошимиздан ўтказдик. Унда инфекция 10-15 кун ичида ўпкага ўтиб кетиши аниқланаётган эди. Афсуски, ҳозир тарқалаётган штаммда бу ҳолат узоғи 1 ҳафта ичида намоён бўлмоқда. Шунинг учун эҳтиёткорликни доимгидан ҳам кучайтиришни сўраб қоламиз. Биз тез фурсатда спортчиларимиздан қайта тест олиш жараёнини бошлаймиз”, – деди А.Садиков.\nЎз навбатида, Ойбек Касимов спортчиларимизни вакцинация қилиш борасида берилган саволга қуйидагича жавоб берди:\n“Спортчиларимизни вакцинация қилишни ўзимиз ҳал қила олмаймиз. Бу борада Халқаро Олимпия қўмитасига расмий мурожаатнома жўнатамиз. ХОҚ ушбу масала юзасидан ўз тавсияларини бергач шу асосда ҳукуматимиз ва Соғлиқни сақлаш вазирлиги билан маслаҳатлашиб, спортчиларимизни эмлаш амалга оширилади. Шу боис юртимизда аҳолини коронавирусга қарши эмлаш бошланган пайт рўйхатда камончиларимиз бўлмаслиги мумкин. Биз бу масалада ХОҚ йўриқномасини инобатга олишимиз шарт”, – деди МОҚ Бош котиби.\nОнлайн йиғилишда Токио Олимпиадасига йўлланма олган ва лицензия олиши кутилаётган асосий спортчиларимизда коронавирусга қарши антитаначалар бор-йўқлиги, уларнинг иммун тизими қай ҳолатда эканлигини аниқлаб берувчи таҳлиллар олиниши ҳам таъкидланди. Таъкидлаш жоиз, эндиликда барча терма жамоаларимизнинг ўқув-машғулот йиғинлари аввалгидек қаттиқ назорат остига олинади. Базада яшайдиган фаррош ва ошпазлардан тортиб, спортчи ва мураббийларнинг ташқи контактдан сақланиши таъминланади.\n#uzbarchery #nocuzb #coronastop


13:30 / 12.12.2017 3484 pdf Ўқиш режими + -\nКеча бир биродаримиз билан бирмасалада иҳтилофга бордик. У киши йўллардаги йўл ҳаракат белгиларини нотўғри қўйилганини (шу соҳада ишлайдилар, емишки, айрим тақиқловчи белгилар атайлаб пул ишлаш мақсадида қўйилиб, шу атрофда фото радар қўйиб пул топишар емиш) айтиб антирадардан фойдаланиш мумкин деди. Мен унга мўмин киши қоидаларга риоя қилишда ўрнак бўлиши керак. Бошқалар ғирромлик қилса ҳам тўғрилик афзал десам. Бирор зарурат билан шошиб кетаётганда барибир керак бўплади дейди. Ҳазрат шу масалада бизнинг динимиз нима дейди.\n13:05 / 14.12.2017 3246\n4439 10:47 / 03.08.2018\n2144 08:55 / 07.10.2019\n2131 14:58 / 26.04.2016\n2454 16:14 / 27.04.2016


Одил Аҳмедов: «Жаҳон чемпионатига чиқишни сизлардан кўпроқ хоҳлайман»\n– Ассалому алайкум, олдимизда турган мақсадга эриш учун бундан буёғига ҳар битта ўйинда ғалаба қозонишимиз шарт. Ишонинг, жаҳон чемпионатига чиқишни сизлардан 100 баробар кўпроқ хоҳлайман. Бу футбол, унда эртага нима бўлишини билмайсан. Мен терма жамоа сафида майдонга тушган ҳар бир ўйинда ғалаба қозонишни истайман. Клубларда қандайдир омадли ўйинларим бўлган, аммо терма жамоа билан ҳали ҳеч нарса ютмадим. Жуда хоҳлаган бўлардим, терма жамоа даражасидаги совринни ҳам музейимга қўйишни.\nИчки муҳит терма жамоада ҳар доим яхши бўлган. Қайси мураббий бўлишидан қатъий назар, терма жамоага келган футболчи ички муҳитга таъсир ўтказмаган. Ҳар бир мураббийнинг ўз тактикаси бор. Купер ҳимоявий ўйин намойиш этарди, бу эса баъзи ўйинларда бизга тўғри келмади. Истеъфога ҳам шу сабаб бўлди, деб ўйлайман. Яхши ўйин учун яхши майдон керак. Бунга қадар «Бунёдкор» стадионида муаммо бўларди. «Пахтакор» ўйин ўтказиш учун идеал майдонга эга.\nКиритилган сана: 09.10.2019 18:14.\nЎқилди: 5272 марта.


"Байер" қишда етакчи футболчиларидан бирини сотиб юбормоқчи\n2 ноябрь, 2018, 13:09\nТеглар:Байер | Леон Бэйли | Челси\nУни Лондонда кутишмоқда.\nЛеверкузеннинг "Байер" клуби ўзининг етакчи вингери Леон Бэйли билан хайрлашиши мумкин. Бу ҳақда немис нашрлари хабар тарқатмоқда.\nУнга кўра “доришунослар” 21 ёшли ямайкалик футболчининг бошқа жамоага ўтиш истаги борлигини инобатга олиб, уни сотиш ҳақида ўйлай бошлашган. Катта эҳтимол билан Бэйли қишки трансферлар даврида янги жамоасига кўчиб ўтади.\nЭслатиб ўтамиз, бундан аввалроқ Бэйлига Лондоннинг “Челси” клубидан жиддий қизиқишлар бўлаётгани ҳақида хабарлар тарқалган эди.\nМаълумот учун, Бэйли “Байер” сафида 2017 йилдан буён тўп суриб келмоқда. У ўтган давр мобайнида леверкузенликлар сафида жами 57та ўйинда майдонга тушиб, ўз ҳисобига 13та гол ҳамда 7та голли узатма ёздириб қўйишга эришган. Унинг амалдаги шартномаси эса 2023 йилга қадар имзоланган. Бэйлининг тахминий трансфер баҳоси 45 млн евро.\n"Байер" футболчиси Европа лигасида энг яхши, деб топилди\nБундеслига юлдузи Англия футболининг шиддатини кўтара олмаяпти


Трамп энди Google'га ҳужумга ўтди(ми)? - Terabayt.Uz\nТрамп энди Google'га ҳужумга ўтди(ми)?\nGoogle'нинг Хитой билан алоқаси борлиги ҳақидаги хабарларга ойдинлик киритиш мақсадида Трамп администрацияси суриштирув ишлари олиб боради. Бу ҳақда Президент Трампнинг ўзи хабар бермоқда.\nБунга технология соҳасидаги энг таниқли миллиардерлардан Питер Тил (Peter Thiel)нинг яқиндаги нутқи сабаб бўлди. Ўз нутқида Тил Google'га Хитой айғоқчилари кириб борганлиги ҳақида компания бош раҳбарияти ҳеч бир ўйлаб кўрган-кўрмаганлиги ҳақида савол йўллаган.\nУ, шунингдек, компаниянинг айнан Америка эмас, балки «Хитой ҳарбий кучлари билан ишлашга қилган кўринишидан хоинона» қарорини ҳам сўроққа тутган.\nGoogle бундай алоқалар мавжудлигини рад этган.\nМасалага Президентнинг аралашувига нисбатан Google ўз муносабат жавобини ҳозирча қайтармаган.\nТрамп ўз твитида Питер Тилни «бу соҳани ҳар кимдан кўра яхшироқ тушунадиган ақлли киши», деб атаган.\n«Миллиардер техноинвестор Питр Тил Google устидан хоинлик борасида текширув ўтказилиши керак, деб ҳисобламоқда. У Google'ни Хитой ҳукумати билан ишлашда айбаламоқда». @foxandfriends Бу соҳани ҳар кимдан кўра яхшироқ тушунадиган ақлли киши! Трамп администрацияси бу масалани кўриб чиқади!\nҲозирга қадар пост 35 мингга яқин ритвит қилиниб (улашилиб), 83 мингдан ортиқ «like» йиғган.\nТрампнинг Силикон водийсидаги тарафдорларидан бири бўлган Тил бу фикрларини ўтган ҳафта охирида Вашингтон округида ўтказилган Миллий консерватизм конференциясида баён қилганди.\nBloomberg ахборот агентлигининг ёзишича, Тил, шунингдек, Google'нинг «қизалоқ компания»си DeepMind яратаётган сунъий онг тизими эҳтимолий «ҳарбий қурол» бўлиши мумкинкиги ҳақида ҳам шубҳага борган.\nҚўшимча маълумот учун, Тил, даставвал, Лондонда асос солинган сунъий онг стартапларидан бирига инвесторлик қилган. Стартап кейинчалик Google'нинг «она компания»си Alphabet томонидан сотиб олинган.\nDeepMind'дагилар эса ушбу стартап воқеасига изоҳ беришдан бош тортган.\n#Alphabet #Google #Google DeepMind #Доналд Трамп #Хитой #Силикон водийси


Суд — “адолат қўрғони”га айланадими? – Сурхон тонги\nБош саҳифа / Жамият / Суд — “адолат қўрғони”га айланадими?\nМарт 9, 2021\tЖамият Изоҳ қолдириш 175 Кўрилди\nШўрчи туманида «Суд тизимида амалга оширилаётган ислоҳотлар ва “Бир суд – бир инстанция” фаолиятига бир назар» мавзусида очиқ мулоқот ўтказилди. Очиқ мулоқотда Денов туманлараро иқтисодий суди раиси З.Рустамов, жиноят ишлари бўйича Шўрчи туман суди раиси М.Ҳакимов ҳамда журналистлар иштирок этишди.\n– Суд қарорларининг адолатли, қонуний ва барқарорлигини таъминлашда “Бир суд – бир инстанция” тамойили бош мезон бўлиши керак. Қолаверса, бир-бирини такрорлайдиган суд босқичлари қисқартирилиши, одил судловга хос бўлмаган ишларни назорат тартибида кўриш амалиёти бекор қилиниши белгиланган, – дейди жиноят ишлари бўйича Шўрчи туман суди раиси Музаффар Ҳакимов. – Хусусан, йил бошидан буён жами 21 нафар шахсга нисбатан 18 та жиноят иши, 384 та маъмурий иш кўрилди. Жиноят ишлари бўйича туман суди томонидан 3 нафар шахсга нисбатан 2 та ҳолатда дастлабки тергов органи томонидан қўйилган айблов ўзгартирилиб, ҳукм чиқарилди.\n– Аслида суд-ҳуқуқ ислоҳотларининг асосий мақсади фуқароларнинг ҳуқуқ ва эркинликларини ҳимоя қилиш орқали халқимизнинг суд тизимига бўлган ишончини қатъий мустаҳкамлаш ва судни “адолат қўрғони”га айлантиришдан иборатдир, – дейди Денов туманлараро иқтисодий суди раиси Зоир Рустамов. – Суд қарорларининг адолатли, қонуний ва барқарорлигини таъминлашда жами 2020 йилда 2152 та иқтисодий ишлар кўрилган бўлиб, ишларнинг 41 таси суд буйруғи бериш тартибида кўрилган. Кўрилган ишларнинг 2006 таси қаноатлантирилган, 95 таси рад этилган бўлса, 25 таси бўйича иш юритиш тугатилган. Суд томонидан тадбиркорлик субъектларининг ҳуқуқларини ва қонуний манфаатларини ҳимоя қилишга оид жами 2043 та иш кўрилган. Уларнинг фойдасига 19208.67 млн сўм ундирилганини алоҳида таъкидлаш лозим.\nОчиқ мулоқот давомида фуқароларимиз судга онлайн тартибда мурожаат қилишлари ва ўз аризаларини кўриб чиқиш жараёнини масофадан туриб кузатиб боришлари мумкинлиги ҳам айтиб ўтилди. Шунингдек, иштирокчиларнинг саволига суд раислари батафсил жавоб беришди. Очиқ мулоқотдан сўнг медиа-тур ҳам ўтказилди.\nОлдинги «Отамнинг ҳикматга бой мактабида ўқиганман…»\nКейинги “Ақлли газ ҳисоблагич” ўчиб қолса, нима қилиш керак?


Алвеш: «Алексис «Барселона» фалсафасини тушунмаганди» » Скачать музыку бесплатно новинки музыки 2016-2017\nКомментариев: 0 Просмотров: 224 Дата: 15-03-2016, 00:03 “Барселона” футболчиси Дани Алвеш “Арсенал” ҳужумчиси Алексис Санчес ҳақида фикр билдириб ўтди. Унинг фикрича, Санчес “Барселона” ғояларини тушунмаган экан. Чилилик футболчи 2014 йилда клубни тарк этиб, Англияга йўл олган эди.“Алексис — ажойиб футболчи. У ”Барселона”дан бошқа жамоага кетгач, у жамоанинг етакчисига айланди. Унга бу нарса керак эди. У фақатгина “Барселона”нинг ғояларини тушунмаган эди."Барселона"да ўйнаш қийин. Чунки “Барселона” учун кучли футболчи бўлишнинг ўзи камлик қилади. Сен клубда ўйнашинг учун клубни тушуниб олишинг керак. Агар футболчи буни тушуна олса, унда у “Барселона”да узоқ йилллар ўйнай олади”, - дея Daily Mail Алвеш сўзларидан иқтибос келтирмоқда. - деб хабар бермоқда Stadion.uz нашри.


Rost24 - Адлия вазири: Қонун устуворлиги – одамларни бирлаштирувчи ягона миллий ғоя бўлиши мумкин\nАдлия вазири Русланбек Давлетов Олий Мажлис Сенатининг йигирма бешинчи ялпи мажлисида қуйидаги фикрларни баён қилди:\nСўз эркинлиги ва демократлаштириш тобора ривожланиб борар экан, фикрлар турли туман, ғоялар ҳар хил, яъни плюрализм принциплари чуқурроқ сингиб бормоқда. Янги қабул қилинадиган қонунлар ва ислоҳотларга ҳам очиқ фикрлар билдирилмоқда, ҳамма ҳам бир хил қабул қилмайди. Бу табиийдир ва буни тўғри қабул қилишни ҳам ўрганишимиз керак.\nЯъни, бундай шароитда абсолютизмни таъминлаб бўлмайди, ёки ягона мафкура қилиб, давлат мафкурасини ўрнатиб бўлмайди. Конституцияда ҳам бекорга ёзилмаган.\nАйнан бу жараёнда одамларни бирлаштирувчи ягона восита ёки механизм – бу қонун устуворлигидир. Яъни миллий ғоя сифатида, биз ҳуқуқшунослар аҳолини қонун устуворлиги ғояси атрофида бирлаштириш мақсадга мувофиқ бўлади, деб ҳисоблаймиз.\nЧунки қонун одамларнинг ахлоқий, сиёсий қарашларидан қатъий назар ягона талабларни белгилайди, барча учун мажбурий меъёрларни ўрнатади.\nҚонун устуворлиги эса шундай меъёрки, фикрлар хилма хил бўлса ҳам муносабат, ёндашув бир хил бўлади, шу билан бирга қонун устуворлиги турли хил фикрларни ҳам ҳурмат қилади, муаммолар бир ёқламалик билан эмас ҳуқуқий воситалар билан ҳал этилади.\nЭслатиб ўтамиз, 28 апрель куни бўлиб ўтган ялпи мажлис ҳақида UzReport телеканали Сенат биносидан жонли эфирга чиқиб хабар берган. Мажлис аввалида мадҳия айтилган, кейин Танзила Норбоева қисқа ҳисобот бергандан сўнг Сенатдаги эфир узилди. Бу жараён Сенат фаолиятидаги шаффофликка путур етаётгани ҳақидаги муҳокамаларга сабаб бўлмоқда.\nТег: Адлия вазири Русланбек Давлетов Сенат


ЎзА - Фуқаро МИБ ходимини пичоқлади (+видео)\n08.08.2018 15:50 Чоп этиш версияси\nФуқаро МИБ ходимини пичоқлади (+видео)\nМажбурий ижро бюро ходимлари ўз хизмат вазифасини ўташ чоғида энергия ресурсларидан керагича фойдаланиб, пулини тўлашга келганда тажовузкор муносабатда бўлаётган фуқароларга ҳам дуч келишмоқда.\nБюронинг Андижон вилояти бошқармаси ва унинг ҳудудий бўлимлари томонидан биргина жорий йилнинг 6 ойи давомида электр ресурслари истеъмолчиларидан жами 452 млрд. сўм ундирилган. Бунинг 305 млрд. сўми электр энергияси, 132 млрд. сўми табиий газ ҳамда 15 млрд. сўми ичимлик суви ҳиссасига тўғри келади. Бу саъй-ҳаракатлар натижасида фуқароларнинг энергия ресурсларини ҳамда ичимлик суви таъминоти яхшиланди. Хонадонларда электр таъминотидаги узилишлар камайди.\nЖамиятдаги ўзгаришларга бефарқ бўлмаган фуқаро яхши билади-ки, сифатсиз ва яроқсиз ҳолга келиб қолган ускуналарни замонавий ва тежамкорларига алмаштириш ўз-ўзидан бўлмайди. Бироқ, истеъмолчилар орасида коммунал хизматлардан фойдаланиб, тўловига келганда оёқ тираб, устига-устак Бюро ходимлари фаолиятига жиддий қаршилик кўрсатиш, турли ҳақоратомуз сўзларни ишлатиб, ҳаттоки тан жароҳати етказиш ҳоллари ҳам учраб турибди.\nМана шундай нохуш ҳолатлардан бири жорий йилнинг 19 июль куни Мажбурий ижро бюросининг Андижон туман бўлими давлат инспектори Баҳром Ҳакимқулов билан содир бўлди. Мазкур вазиятга ҳолисона баҳо беришингиз учун воқеанинг аслида қандай кечгани хусусида сўз юритсак. Бюро ходимлари хизмат вазифаларини бажариш чоғида туманнинг “Наврўз” МФЙ Меҳнат кўчаси, 52-хонадонда яшовчи Ёдгор Охуновнинг электр энергиясидан 650 минг сўмлик қарзи борлигини аниқлашади.\nТабиийки, давлат инспекторлари томонидан хонадон соҳибига мавжуд қарздорликни тўлаб қўйиши учун белгиланган тартибда талабнома расмийлаштирилади. Хонадон эгаси эса талабноманинг бир нусхасига имзо чекишдан бош тортиб, жанжал кўтаради. 650 минг сўмлик қарзини тўлаб қўйиш ўрнига давлат инспекторининг талабномани расмийлаштираётганидан фойдаланиб, ошхонасидан пичоқ кўтариб чиқиб, давлат инспекторининг қорин ҳамда бел қисмига икки марта пичоқ уради. МИБнинг шу жойда бўлган яна бир инспектори Азимов ёрдамга келади ва ҳамкасбини ҳимоя қилади.\nЭндигина 27 ёшни қаршилаган Ё.Охунов оилали, 2 нафар фарзанднинг отаси. У бирор бир фойдали иш билан шуғулланмайди. Хизмат вазифасини бажараётган давлат инспекторига нисбатан содир этган тажовузи учун унга нисбатан жиноят иши қўзғатилган ва тергов ҳаракатлари олиб борилмоқда.\nАфсуски, кундалик ҳаётимизда бу каби хунук ҳолатлар кузатилмоқда. 2018 йилнинг 1 август ҳолатига кўра, Мажбурий ижро бюросининг 96 нафар ходимига хизмат вазифасини ўташ чоғида қилинган тажовуз ҳам сўзимизни тасдиқлайди. Наҳотки, бир ҳақиқатни англаб етиш шунчалик мушкул бўлса. Ахир Бюро ходимлари томонидан ундирилган маблағлар давлат ғазнасига келиб тушади ва шунинг ҳисобига ойлик маоши, стипендия, нафақа ва бошқа харажатлар қопланади. Аслида қарздорликларни вақтида ундириш – халқ турмуш даражасини юксалтириш, аҳолига қулай шарт-шароитлар яратиш, уларнинг фаровонлигини таъминлаш мақсадини кўзлаб қилинаётган иш. Тажовузларга келсак, охир-оқибат ҳар қандай жиноятга жазо муқаррар. "Қарзни тўлаш ўрнига жанжал кўтарсам, мен билан ҳамма муроса қилади", деган хом хаёлда юрган одамлар қаттиқ янгилашадилар. Қарз барибир тўланади. Юқоридаги ҳолат эса истеъмолчиларнинг тўлов интизомига бўлган масъулиятини янада оширишга чорлаши лозим.


Главная / Жамият / МАҚСАД – ХАЛҚ ФАРОВОНЛИГИ\nМАҚСАД – ХАЛҚ ФАРОВОНЛИГИ\nҚиш фасли эшик қоқмоқда. Аҳолини ташвишга солаётган нарса арзон нархдаги ёқилғи билан уйни иситиш ва таом тайёрлашдир. Ана шу муносабат билан биз "Самарқанд тумангаз" таъминоти бўлими бошлиғи Наврўз Ҳанифга бир неча савол билан мурожаат қилдик.\nИдорамиз жамоаси 2020-2021 йиллар кузги-қишги мавсумга тайёргарлик доирасида 508 дона газ тақсимлаш қўрилмаларини техник кўрикдан ўтказиб, 72 километр газ қувурларини босим остида синаб ва ҳаво босими ёрдамида тозалаб, 13 километр ер ости қувурлар ҳолатини махсус асбоблар ёрдамида текширди, - деди Наврўз Нурмуҳаммадович, - Айни пайтда 2 минг 450 та газ истеъмолчиси бўлиб, шу жумладан 1454 та истеъмолчи 3-босқичли таъминот тизимидан 2-босқичли тизимга ўтказилди. Умуман, туманда 20 мингдан кўпроқ газ истеъмолчилари бўлиб 6669-та аҳоли хонадонларига замонавий электрон газ ҳисоблагич ускуналари ўрнатиш режалаштирилган.\n- Ҳурматли Наврўз Нурмуҳаммадович, кейинги пайтларда туман ҳокимининг сайёр қабулида ва бизнинг газетамизда газ баллонларини етказиб беришда узилишлар бўлиши тўғрисида шикоятлар кўпаймоқда.\n- Тўғри, куз-қишги мавсумига тайёргарлик муносабати билан суюлтирилган газ баллонларини тақсимлаш корхонасида таъминлаш ишлари олиб борилиши туфайли ана шундай муаммолар юзага келди. Бугунги кунда туманда 29 мингдан кўп суюлтирилган газ истеъмолчилари бўлиб, ҳар ойда 300 тонна газ тақсимланади.\n- Уларнинг нарх-навоси тўғрисида ҳам турли хил миш-мишлар бор.\n- Шоли курмаксиз бўлмайди. Бизнинг ходимлар ўртасида ҳам нопок ва инсофсиз ходимлар бор. Бугунга қадар айрим шахслар ўз вазифаларидан четлаштирилди. Келгусида ҳар бир газ баллонларига кодли рақамлар ўрнатилади ва мижозларга қанча ва қайси муддатга етказиб бериш қаттиқ назорат қилинади.\n- Хабарингиз бор, Хожа Аҳрори Валий ва ҳатто сиз истиқомат қилаётган Оҳалик қишлоғи аҳолиси табиий газдан баҳраманд бўлишган эди. Бугунги кунда бу жойларда фақат қувурлар қолган, холос.\n- Мўҳтарам юртбошимизнинг қарор ва фармонлари асосида бутун республикамизда, шу жумладан бизнинг туманда ҳам газ, свет, сув билан таъминлаш борасида ибратли ишлар амалга оширилмоқда. Иншооллоҳ, аҳолини босқичма-босқич табиий газ билан тўлиқ таъминлаш ишлари амалга оширилади. Ҳозирги кунда кўп қаватли уйлар табиий газ билан таъминланди. Шунинг учун Гулобод ва Паррандачилик фабрикасидаги кўп қаватли уйларга биринчи навбатда табиий газ қувурлари ўтказилди.\n- Наврўз Нурмуҳаммадович, сизнинг касб тақозаси билан тинимингиз деярли йўқ. Агар бўш вақтингиз пайдо бўлса, нима қиласиз?\n- Адолатли мушоҳада. Газ таъминоти бўйича ташвишимиз жуда кўп, аммо фурсат бўлса, раҳматли амаким - Тожикистон халқ ёзувчиси Шодон Ҳаниф асарларини мароқ билан мутолаа қиламан. Шунингдек, "Гулобод тонги", "Овози тожик", "Янги Ўзбекистон", "Овози Самарқанд" ва бошқа нашрларни кўздан кечираман. Албатта оила, фарзандлар ва набиралар даврасида бўлиш ва суҳбатлашиш олам-олам қувонч бағишлайди. Баҳорда тоғларга чиқиш, табиат чиройидан, дарё шовуллашини, булбуллар сайрашини тинглаш ҳам кишига завқ бағишлайди.\n- Сизнинг истакларингиз?\nОсмонимиз мусаффо, хонадонлар тинчлиги ва тезроқ пандемия балосидан қутилишдир.\nХуллас, мақсадимиз халқ тинчлиги ва фаровонлиги.\nСуҳбатни Зоҳир ҲАСАНЗОДА\nСуратда: Корхона фаолиятидан лавҳа\nДата добавления: 18/11/2020 11:14; Просмотров: 3283


Ер ёнидан максимал яқинликда астероид учиб ўтади\n07:59 / 12.10.2017\nАстрономлар Ерга максимал яқин учиб ўтадиган 2012 ТС4 астероидини кузатишга интиқлик билан тайёрланмоқдалар. Коинот жисми сайёрамиз билан 12 октябрда яқинлашади. Астероид уни биноколларда кўрса бўладиган даражада анчагина йирикдир.\nАстероид Антарктика ҳудуди устидан Тошкент вақти билан соат 10.42ларда учиб ўтади. Жисм Ердан бор-йўғи 44880 км наридан учиб ўтиши кутилмоқда. Коинот ўлчовларига кўра бу жуда кичик қийматдир. Таққослаш учун, Ердан Ойгача бўлган масофа 384403 км ни ташкил қилади, Ер экватори эса 40 минг км дан бироз кўпроқдир.\n"12 октябрда Ер ёнидан 44 км узоқликда 2012 TC4 астероиди учиб ўтади. Бу масофа Ойгача бўлган масофанинг ўндан бир қисмидан сал кўпроқни ва баъзи алоқа йўлдошлари орбиталаридан сал баландроқни ташкил қилади", деб айтилган NASA агентлиги сайтида.\nТаъкидланишича, астероиднинг диаметри турлича баҳолашларга кўра 15 метрдан 30 метргачани ташкил қилади. Аввалги марта астероид Ер ёнидан 2012 йилда учиб ўтган. У ўша вақтда сайёрамиз ёнидан 94800 км наридан учиб ўтганди.\nNASA’нинг таъкидлашича, олимлар прогнозларига кўра, фанга маълум бўлган бирорта астероид яқин 100 йил ичида Ер билан тўқнашмаслиги керак.\nастероид Ер 2012 ТС4


ЎЗБЕКИСТОН РЕСПУБЛИКАСИ БАНДЛИК ВА МЕҲНАТ МУНОСАБАТЛАРИ ВАЗИРЛИГИ - Меҳнат тўғрисидаги қонунчилик, Меҳнат кодексининг амал қилиш доираси, меҳнатга оид муносабатларда камситилишлар ва мажбурий меҳнатнинг тақиқланиши\nМеҳнат тўғрисидаги қонунчилик, Меҳнат кодексининг амал қилиш доираси, меҳнатга оид муносабатларда камситилишлар ва мажбурий меҳнатнинг тақиқланиши\nМен 1995 йилдан бери механик бўлиб ишлайман. Билишимча, ўша пайтда Меҳнат тўғрисидаги қонунлар кодекси амалда эди. Бу менинг ҳуқуқларим ҳали ҳам эски қонун билан кафолатланиши лозим, деганими?\nЙўқ, ундай эмас. Сизнинг ҳуқуқларингиз 1995 йил 21 декабрда қабул қилинган ҳамда 1996 йил 1 апрелдан кучга кирган Ўзбекистон Республикасининг Меҳнат кодекси билан кафолатланади. Аввал амалда бўлган Меҳнат тўғрисидаги қонунлар кодексидан фарқли равишда, Ўзбекистон Республикасининг Меҳнат кодекси меҳнат муносабатларини бозор муносабатлари шароитларида тартибга солишга қаратилган. У меҳнатга оид муносабатларни шартномавий тартибга солиш соҳасини сезиларли даражада кенгайтирди. Сиз меҳнат фаолиятингизни Меҳнат тўғрисидаги қонунлар кодекси амалда бўлган пайтда бошлаганингизга қарамасдан, янги қабул қилинган Меҳнат кодекси амалга киритилган пайтдан бошлаб, сизнинг меҳнатга оид муносабатларингиз унинг ҳуқуқий тартибга солиш доирасида бўлади. Меҳнат кодекси амалга киритилгандан кундан эътиборан меҳнат тўғрисидаги амалдаги қонунлар ва бошқа норматив ҳужжатларнинг Меҳнат кодексига зид бўлмаган қисми қўлланилади.\nМен хусусий корхонадан иш топдим. Мени бир нарса ўйлантираяпти: агар менинг ходим сифатидаги ҳуқуқларим нодавлат, яъни хусусий ташкилотда бузилган бўлса мен ёрдам сўраб ваколатли ташкилотларга мурожаат қила оламанми?\nАлбатта мурожаат қила оласиз. Меҳнат кодексининг амал қилиш доираси мулкчилик ва ташкилий-ҳуқуқий шаклидан қатъи назар, барча иш берувчилар ва ходимларга (меҳнат шартномаси асосида фаолият юритаётган) нисбатан татбиқ этилади.\nСиз ишга жойлашмоқчи бўлган хусусий корхонанинг иш берувчиси ҳам давлат ташкилотлари раҳбарлари билан бир хил жавобгарликка эга. Барча ҳолларда ҳам меҳнат муносабатларининг вужудга келишига Сиз ва иш берувчи ўртасида тузилган меҳнат шартномаси асос бўлади. Бироқ, шуни эътиборга олиш лозимки, барча ташкилотлар Конституция ва Меҳнат кодексига зид бўлмаслиги зарур бўлган, ўзларининг ички тартиб қоидаларини ўрната олдилар.\nКорхонамизнинг янги раҳбари жамоа шартномасида назарда тутилган ҳар чоракда бериладаган мукофот пулини мазкур тўлов Меҳнат кодексида мажбурий тўлов сифатида назарда тутилмаганлигини кўрсатиб, бир тарафлама бекор қилди. Директорнинг хатти-ҳаракатлари қонунийми?\nДиректорининг хатти-ҳаракатлари ноқонуний бўлиб, ушбу ҳолатда у меҳнат қонунчилигини бузган ҳисобланади. Меҳнат кодексининг 4-моддаси иккинчи қисмига мувофиқ, қонунлардагига нисбатан қўшимча меҳнат ҳуқуқлари ва кафолатлари бошқа норматив ҳужжатлар, шу жумладан шартнома йўсинидаги ҳужжатлар (жамоа келишувлари, жамоа шартномалари, бошқа локал ҳужжатлар), шунингдек ходим ва иш берувчи ўртасида тузилган меҳнат шартномалари билан белгиланиши мумкин. Шу билан бирга, мазкур модданинг учинчи қисмига мувофиқ, меҳнат ҳақидаги келишувлар ва шартномаларнинг шартлари, агар қонунда бошқа ҳолат кўрсатилмаган бўлса, бир тарафлама ўзгартирилиши мумкин эмас.\nҚўшма корхонага ишга жойлашаётган вақтимда, иш берувчи корхонага чет эл фуқаролари раҳбарлик қилаётганлиги сабабли корхонадаги йиллик меҳнат таътили 12 кунни ташкил этишини айтди. Бу тўғрими?\nБу нотўғри. Меҳнат кодексининг 5-моддасига мувофиқ, меҳнат ҳақидаги келишувлар ва шартномаларнинг ходимлар аҳволини меҳнат тўғрисидаги қонунлар ва бошқа норматив ҳужжатларда назарда тутилганига қараганда ёмонлаштирадиган шартлари ҳақиқий эмас. Шу билан бирга, Меҳнат кодексининг 134-моддасига мувофиқ, ходимларга ўн беш иш кунидан кам бўлмаган муддат билан йиллик асосий таътил берилиши назарда тутилган.\nМамлакатимиз қонунлари орқали меҳнат муносабатларда камситишнинг тақиқланиши тўғрисида кўп эшитганман. Амалиётда бу нимани англатади ва ўз ҳуқуқларимизни ҳимоя қилиш учун қаерга мурожаат қилишимиз лозим?\nЎзбекистон Республикасининг барча фуқаролари меҳнат ҳуқуқларига эга бўлиш ваулардан фойдаланишда тенг имкониятларга эгадирлар. Бу Меҳнат кодексининг 6-моддаси биринчи қисмида назарда тутилган. Ўзбекистон Респу¬бликаси Халқаро меҳнат ташкилотининг «Меҳнат вамашғулотлар соҳасидаги камситишлар тўғрисида»ги 111-сонли (1985й.) Конвенциясини ратификация қилган.\nЖинси, ёши, ирқи, миллати, тили, ижтимоий келиб чиқиши, мулкий ҳолати ва мансаб мавқеи, динга бўлган муносабати, эътиқоди, жамоат бирлашмаларига мансублиги, шунингдек, ходимларнинг ишчанлик қобилиятига ваулар меҳнатининг натижасига алоқадор бўлмаган бошқа жиҳатларига қараб меҳнатга оид муносабатлар соҳасида ҳар қандай чеклаш ёки имтиёзлар белгилашга йўл қўйилмайди вабулар камситиш деб ҳисобланади.\nМеҳнат соҳасида ўзини камситилган деб ҳисоблаган ҳар бир фуқаро камси¬тишни бартараф этиш ҳамда ўзига етказилган моддий вамаънавий зарарни тўлаш тўғрисидаги ариза билан судга мурожаат қилиши мумкин.\nМеҳнат кодексининг 9-моддасига биноан, Сиз Ўзбекистон Республикаси Меҳнат вааҳолини ижтимоий муҳофаза қилиш вазирлигига, касаба уюшмалари ваЎзбекистон Республикаси Бош прокурори ваунга бўйсунувчи прокурорларга мурожаат этишингиз мумкин.\nЎзбекистон Республикаси фуқароси бўлсам ва она тилида яхши сўзлаша олсам ҳам мулат бўлганим туфайли ишга олишга рад этишлари мумкинми?\nЙўқ, мумкин эмас. Ишга қабул қилишни рад этиш меҳнат ҳуқуқларига эга бўлиш ва улардан фойдаланишда тенг имкониятларга эга бўлиш, меҳнатга оид муносабатларда камситишнинг тақиқланиши ҳақидаги Меҳнат кодексининг6-моддаси биринчи қисмининг қоидаларига зид ҳисобланади. Кўрилаётган масалага бўйича, Меҳнат кодексининг 6-моддаси биринчи қисимида бевосита санаб ўтилган ҳоллар бўйича (жинси, ёши, ирқи, миллати, тили ва б.) ишга қабул қилишни рад этиш ноқонуний бўлади.\nБундан ташқари, Меҳнат кодексининг 6-моддаси биринчи қисмида келтирилган ҳолатлар рўйхати тугал эмас. Яъни, ходимнинг касбий сифатлари билан боғлиқ бўлмаган ҳар қандай чеклаш ёки афзалликлар бериш меҳнатга оид муносабатларда камситилиш деб топилиши мумкин.\nАгар сиз зарур касбий сифатларга эга бўлсангиз, бошқа ҳар қандай сабабга кўра, шу жумладан сиз мулат бўлганлигингиз сабабли рад қилиш мумкин эмас.\nКасбий сифатлар деганда қуйидагиларнинг мавжудлиги тушунилади:\nа) тегишли касбий-малакавий сифатлар (маълум бир касб, мутахассислик, малака);\nб) ушбу ишни бажариш (тегишли лавозимни эгаллаш) учун зарур бўлган шахсий сифатлар: маълум бир таълим даражаси, тегишли мутахассислик бўйича иш тажрибаси, соғлиғининг ҳолати ва ҳок.\nАгар сизни ишга қабул қилишни рад қилишса, сиз бундай рад этишнинг асосини талаб қилишингиз мумкин. Ишга қабул қилишни рад этишнинг асослари албатта ёзма шаклда берилиши лозим. Агар рад этишнинг сабаблари ҳақида ҳақида оғзаки маълум қилинган бўлса, Меҳнат кодексининг тегишли талаби бажарилмаган ҳисобланади. Бундан ташқари, ишга қабул қилишни рад этишнинг асослари ишга қабул қилиш ҳуқуқига эга бўлган мансабдор шахс томонидан имзоланган бўлиши лозим. Агар асослар бошқа шахслар (масалан, кадрлар бўйича инспектор, кадрлар хизмати раҳбари ва б.) томонидан имзоланса, Меҳнат кодекси 78-моддаси учинчи қисмининг талаблари бажарилмаган ҳисобланади.\nБизнинг ишхонамизда фаррош йўқ, ҳамда корхона раҳбари ишдан бўшатиш билан таҳдид қилиб, ходимларни хизмат хоналарини тозалашга мажбурламоқда. Бу эса бизнинг хизмат вазифаларимизга ҳам кирмайди, меҳнат шартномасида ҳам назарда тутилмаган ва бунинг учун ҳақ ҳам тўланмайди. Директорнинг ҳаракатлари қонунийми?\nЙўқ, директорнинг ҳаракатлари қонунга зид ва ушбу ҳолат мажбурий меҳнат сифатида баҳоланади. Меҳнат кодексининг 7-моддасига асосан мажбурий меҳнат, яъни бирон-бир жазони қўллаш билан таҳдид қилиш орқали (шу жумладан меҳнат интизомини сақлаш воситаси тариқасида) иш бажаришга мажбурлаш тақиқланади.\nҚуйидаги ишлар, яъни:\nҳарбий ёки муқобил хизмат тўғрисидаги қонунлар (“Умумий ҳарбий мажбурият ва ҳарбий хизмат тўғрисида”ги Қонун) асосида;\nфавқулодда ҳолат юз берган шароитларда;\nсуднинг қонуний кучга кирган ҳукмига биноан;\nқонунда назарда тутилган бошқа ҳолларда бажарилиши лозим бўлган ишлар мажбурий меҳнат деб ҳисобланмайди.\nЎзбекистон Республикаси Меҳнат кодексининг 177-моддасига асосан иш берувчи ходимдан унинг меҳнат вазифаси доирасига кирмайдиган ишларни бажаришни, қонунга хилоф ёки ходим ва бошқа шахсларнинг ҳаёти ёки соғлиғи учун хавф туғдирувчи, уларнинг шаъни ва қадр-қимматини камситувчи ҳаракатлар қилишни талаб этишга ҳақли эмас.\nМен чет эл фуқаросиман, Ўзбекистонга кўчиб келдим ва бу ерда ишламоқчиман. Айтингчи, менга Ўзбекистон Республикаси Меҳнат кодексининг қоидалалари татбиқ этиладими?\nМеҳнат кодексининг 11-моддасига мувофиқ, меҳнат тўғрисидаги қонун ҳужжатлари иш берувчи билан тузилган меҳнат шартномаси бўйича Ўзбекистон Республикаси ҳудудида ишлаётган чет эл фуқаролари ҳамда фуқаролиги бўлмаган шахсларга ҳам татбиқ этилади.\nАмал қилиш муддати 3 ой олдин тугаган жамоа шартномасига мувофиқ, иш берувчи квартал якуни бўйича ишчиларга мукофот бериши керак эди. Аммо, корхона кўрсаткичлари яхши бўлишига қарамасдан, бош директор жамоа шартномаси муддати ўтиб кетганлигини асос қилиб мукофот беришни рад қилди. Бу тўғрими?\nЙўқ, нотўғри. Меҳнат кодексининг 41-моддасида жамоа шартномаси имзоланган вақтдан эътиборан ёки жамоа шартномасида кўрсатилган кундан бошлаб кучга киради ҳамда тарафлар белгилаган муддат давомида амал қилиши кўрсатилган.\nБелгиланган муддат тугагач, жамоа шартномаси тарафлар янги шартнома тузгунча ёки амалдаги шартномани ўзгартиргунча, тўлдиргунча амалда бўлади.\nМен онам билан яшайман. У катта ёшда ва парваришга муҳтож. Айтингчи, мен ишда бирон бир имтиёзга эга бўлишим мумкинми?\nҲа, эга бўласиз. Меҳнат кодексининг 229-моддасига мувофиқ оиланинг бетоб аъзосини парвариш қилиш билан банд бўлган шахснинг илтимосига кўра, иш берувчи тиббий хулосага мувофиқ уларга тўлиқсиз иш куни ёки тўлиқсиз иш ҳафтаси белгилашга мажбурдир.\nУшбу қоида ҳомиладор аёл, ўн тўрт ёшга тўлмаган боласи (ўн олти ёшга тўлмаган ногирон боласи) бор аёл, шу жумладан ҳомийлигида шундай боласи бор аёлларга ҳам тааллуқли. Бунда ишланган вактга ёки ишлаб чикарилган махсулотга мутаносиб равишда хак туланади.\nКам таъминланган оилалар томонидан ижтимоий нафақалар ва моддий ёрдам олиш учун мурожат қилиш тартиби қандай?\nБолали оилаларга нафақа, бола парвариши бўйича нафақа ёки моддий ёрдам тайинлаш учун ариза оила ушбу нафақа ёки моддий ёрдамни олиш истаги бўлган ойдан олдинги ойнинг 15-санасидан кечиктирмай берилади.\nБолали оилаларга нафақа, бола парвариши бўйича нафақа ва моддий ёрдам тайинлаш тўғрисидаги ариза белгиланган шакл бўйича фуқароларнинг ўзини ўзи бошқариш органи раиси номига берилади.\nИжтимоий нафақа ва моддий ёрдам ариза берилмасдан тайинланса бўладими?\nАлоҳида ҳолларда, оилада муомалага лаёқатли аъзолар бўлмаган тақдирда нафақа ва моддий ёрдам оила аъзоларининг ёзма аризасисиз фуқароларнинг ўзини ўзи бошқариш органи раисининг тақдимномаси бўйича тайинланиши мумкин.\nКиришлар бугун: 101800\nТашрифлар бугун: 9494


Ўзбекистон, 26 ноябр 2012\nдушанба 26 ноябр 2012\n“Независимая газета”да чоп қилинган “Ўзбекистон Қозоғистонга электр энергиясини лимитдан ташқари олгани учун 15 млн доллар миқдорида жарима тўлайди”, мазмунидаги хабарни Қозоғистон томони рад этди.\nФарғона ва Марғилонга саëҳат\nОзодлик муштарийси яқинда Фарғона ва Марғилонга бориб, олган расмларни муштарийлар билан ўртоқлашишимизни илтимос қилди.\nЎзбеклар маҳаллийчиликдан миллиятчиликка қачон ва қандай ўтади?\nДушанба¸ 26 ноябр куни Тошкент вақти билан 21:05 да бошланган жонли¸ интерактив мулоқотимизда ўзбеклар миллий бирлигига энг катта тўсиқ деб кўрилаëтган маҳаллийчилик илдизлари ва ундан озод бўлиш имконлари ҳақида гаплашдик.\nЎзбекистон Қуролли кучлари сафларида 12 йил хизмат қилганидан сўнг бўшатилиб, 4 йилдан бери ишсиз юрган капитан Қорабоевнинг 18 ноябр, якшанба куни Чирчиқ шаҳар прокуратурасига чақиртирилгани 26 ноябр куни маълум бўлди. Бу ҳақда хабар қилган Ўзбекистон ҳуқуқ ҳимоячилари альянси Қорабоевнинг прокуратурага чақиртирилишини ноқонуний амал, деб баҳоламоқда.\nМеҳнат муҳожири Ўзбекистонга пул¸ касаллик ва параболик антенна олиб келаяпти\nҚиш яқинлашгач¸ Қозоғистон ва Ўзбекистондаги қурилишлар тўхтаб, унда меҳнат қилаëтган ўзбек мухожирлари уйларига қайтишмоқда. Мардикорларнинг мавсумий қайтиши билан боғлиқ салбий ҳолатлар ҳам Ўзбекистонда кўзга ташланмоқда.\nЎзбекистондаги вазиятни "беспредел" деб баҳолаган тадбиркорлардан бири хорижда фаолият юритаëтган сиëсий мухолифатни фаоллашиб¸ ўз муваққат ҳукуматини тузишга чақиради.\nФранциядаги "Ўтюраклар клуби" Инсон ҳуқуқларини ҳимоя қилиш ташкилоти раҳбари Мўътабар Тожибоева Швецияда бошпана топган таниқли имом Обидхон қори Назаровга қарши суиқасд уринишида гумонланаётган Юрий Жуковский ҳақидаги маълумот оммага ошкор этилишини талаб қилиб чиқди.


«Кичкина Кинг-Конг» лақабли Redmi Note 7 бугун янги рекорд ўрнатди - Terabayt.Uz\n«Кичкина Кинг-Конг» лақабли Redmi Note 7 бугун янги рекорд ўрнатди\nXiaomi компаниясининг янги – Redmi Note 7 смартфони арзонлиги ва мустаҳкамлигидан ташқари, 18 ойлик кафолат муддатига эга илк смартфон эканлиги билан ҳам аҳамиятли. Хитойнинг ўзида уни 15 январдан савдога чиқаришган ва тез орада уни талашиб сотиб олишган.\nМустаҳкамлиги боис ушбу смартфонни «Кичкина Кинг-Конг» деб ҳам аташмоқда. Турли видеоларда уни йигитлар полга ташлаб тепкилаб, қиз нозик пошнасида эзғилаб, дўмбоқ йигит устига сакраб ўтириб ва яна экрани билан ёнғоқ чақиб, дисплейи устида турли маҳсулотларни ошпичоқда чопиб, ҳатто сув тубида ҳам ишлатиб ҳам кўрсатишган. Шунингдек, Redmi Note 7’нинг ичини очиб, қисмларга ажратиб кўрсатилган, яна мустаҳкамлиги металл зўлдир ва дрель остида, калит тўла қути ичида синалган видеоларини ҳам чиқарганмиз.\nRedmi Note 7 моделининг иккинчи партияси жорий йилнинг 18 январида сотувга чиқарилган ва 10 дақиқаю 56 сония ичида сотиб тугатилган. Бугун – 1 февраль куни, Пекин вақти билан соат 10:00 да унинг навбатдаги партияси савдоси бошланган. Бу хитойча Янги йил байрамидан олдинги сўнгги савдо эканлиги билан ҳам аҳамиятли.\nЯқинда алоҳида ажратилган Redmi бренди бош директори Лу Вейбин ўзининг Weibo тармоғидаги аккаунти орқали маълум қилишича, Redmi Note 7 савдосида янги рекорд қайд этилган – уни 8 дақиқаю 36 сония ичидаёқ (илк савдосидаги каби) харид қилиб тугатишган!\nШу тариқа, бугун омадли Xiaomi фанатлари компаниянинг расмий сайти орқали Redmi Note 7 смартфонини қуйидаги нархларда сотиб олишган:\n3+32 ГБлик версияси – 999 юань (тахминан 149 АҚШ доллари);\n4+64 ГБлик версияси – 1199 юань (тахминан 178 АҚШ доллари).\nАйтиб ўтиш ўринлики, бу – Redmi Note 7 учун белгиланган энг арзон нархлардир. Хитойнинг бошқа интернет-дўконларида уни камида 30-50 фоизга қиммат сотилмоқда.\nRedmi Note 7 моделининг навбатдаги партиясини энди хитойча Янги йил байрамидан сўнг – 12 февралда сотувга қўйишади. Унгача мазкур смартфоннинг Ҳиндистонда ҳам расман тақдим этилиши ҳамда глобал версияда чиқиш вақти айтилиши кутилмоқда.\n#Xiaomi #андроид смартфон #нархлар #Xiaomi Redmi Note 7


Зилзила – гуноҳ ишларнинг азобидан огоҳлантирувчи элчи\n14:40 / 29.11.2016 38566\nЎзбекистон миллий ахборот агентлиги Ўзбекистонда сезилган зилзилалар ҳақида хабар тарқатди. Агентликнинг «Тошкент» сейсмология марказига асосланиб хабар беришича, Ўзбекистонда икки марта зилзила кучи сезилди.\n«25 ноябрь куни Тошкент вақти билан соат 19:19 ҳамда 19:25да икки марта ер силкиниш ҳодисаси қайд этилган. Зилзила эпимаркази пойтахтдан 410 км узоқликда Хитой ҳудудида жойлашган», дейилган хабарда.\nХабарда шунингдек, Ўзбекистон ҳудудида зилзила кучи Тошкентда 3 баллга, Наманган ва Андижонда 3-4 баллга, Фарғонада эса 4 баллга тенг бўлгани келтириб ўтилган.\nРеспубликанинг бошқа ҳудудларида ушбу ҳодиса сезилмагани ва жабрланганлар ҳамда талофатлар ҳақида маълумотлар йўқлиги айтиб ўтилган.\n25 ноябрь куни Тошкент вақти билан соат 19:19 ҳамда 19:25да икки марта ер силкиниш ҳодисаси қайд этилди. Зилзила шу ҳолда давом этса, қандай ёмон оқибатларга олиб келиши мумкинлигини яхши англайдиган ва ҳис қиладиган барча катталар қўрқув ва ожизлик ичра Яратганни эслаб, Ундан омонлик сўраб беихтиёр «Субҳаноллоҳ» калимасини қайтаришга тушдилар.\nАлҳамду лиллаҳ зилзила ўтиб кетди... Ҳеч ким зарар кўрмади... Лекин, бир неча сониялик бу силкиниш одамларга бир олам ибрат ва сабоқ бериб кетди. Ҳа, атиги бир неча сониялик бу силкиниш инсоният ўзи даъво қилувчи шунча тараққиёт, куч-қудрат ва илми билан Аллоҳнинг балоси олдида ҳеч нарса қилолмаслигини, Аллоҳ хоҳласа бир неча лаҳзалар ичида бандаларини ер билан яксон этишга қодир эканлигини яна бир карра эслатиб қўйди. Яна айнан тунда, ҳамма ўз ихтиёрини ғафлат уйқусига топширган паллада. Нима учун?! Токи, гуноҳлар ихтиёрига ўзини топшириб, Яратганнинг амру фармонларига бепарволик билан ғафлатга чўмган бандалар кўзларини очишлари, гуноҳларига тавба ва истиғфор айтиб, ўзларини ислоҳ этишлари, турли туман жиноятлардан тийилиб, тўғри йўлга юришлари учун!..\nАлбатта зилзила инсониятни огоҳлантириб, қўрқитиб турадиган оят-аломатлардан бири ҳисобланади. Аллоҳ таоло айтганидек,\n«Биз оят-аломатларни фақат қўрқитиш учунгина юборурмиз» (Исро, 59-оят).\nБошқа бир ояти каримада эса шундай дейилади:\n«У юртларнинг аҳолиси тунда ухлаётганларида, (тўсатдан) устиларига азобимиз келиб қолишидан омондамилар?! Ёки у юртларнинг аҳолиси чошгоҳ вақти ўйнаб турганларида устиларига азобимиз келиб қолишидан хотиржаммилар?! Аллоҳнинг «макридан» ҳам хотиржаммилар?! Аллоҳнинг «макридан» (синови, азобидан) фақат зиён кўрувчи қавмларгина хотиржам бўлурлар» (Аъроф сураси, 97-99-оятлар).\nБандалардан ҳеч ким Аллоҳнинг азобидан ўзини хотиржам ва омонликда ҳис қилиши мумкин эмас. Оятда айтилганидек, фақат зиён кўрувчиларгина бундан ўзларини хотиржам ҳис қиладилар.\nЗилзила ва бошқа табиий офатлар одамларни сергакликка ундайди, гуноҳлардан тўхтаб, Аллоҳга қайтишга чақиради. Бундай ҳолатлар бамисоли огоҳлантириш ва маломатга сабаб бўлувчи ишларни тарк этишлари учун насиҳатомуз хитоб кабидир.\nЕр қимирлаганда солиҳ салафлар\n«Раббингиз сизлардан хатоларингизни, маломатга сабаб ишларингизни бартараф қилиб, Уни рози қилишингизни сўраяпти, бас, шундай экан, ўша ишларингизни тўхтатиб, Раббингизни рози қилинг!» дер эканлар.\nЗилзила ва бошқа табиий офатлар каби барча мусибатлар фақат инсониятнинг ўз гуноҳ ва маъсиятлари туфайлигина келади. Лекин у келганда яхшини ҳам ёмонни ҳам олиб кетади. Мазкур офатлар туфайли зарар кўрган яхши кишиларга Аллоҳнинг раҳмати ва мағфирати бўлади, ёмонларга эса бу офатлар Унинг ғазаби ва жазоси бўлади.\nМадинаи Мунавварада зилзила рўй берганда ҳазрат Умар ибн Хаттоб разияллоҳу анҳу ваъз қила туриб, «Агар бу зилзила яна такрорланса, мен бу шаҳарда сизлар билан бирга турмайман!», деган эканлар.\nИнсоният бошига нимаики, бало келса, ўзларининг гуноҳу маъсиятлари сабабидан келади. Аллоҳ таоло айтганидек:\n«Сизларга неки мусибат етган бўлса, у ҳам бўлса, ўз қўлларингиз қилган нарса (гуноҳларингиз) туфайлидир. Яна У кўп (гуноҳларингиз)ни кечиб юборади» (Шўро сураси, 30-оят).\nЯъни тағинам Аллоҳ таоло ҳар битта гуноҳимиз туфайли азобга тутмайди, балки, кўпини кечириб юборади.\nШундай экан, гуноҳлар, жиноятлардан тийилиб, Аллоҳга тавба ва истиғфор айтишимиз мақсадга мувофиқдир. Зеро, неъматлар кўтарилиб, офатлар тушишига фақат гуноҳларнинг оммавий равишда авж олишигина сабаб бўлар экан.\nАдий ибн Умайра разияллоҳу анҳудан ривоят қилинган ҳадисда айтилишича, Аллоҳ таоло оммани (аксариятни) хосларнинг (маълум тоифанинг) қилаётган ишлари учун азобламайди. Бу ҳолат токи, ўша мункар ва ёмон ишларни ўз ораларида кўриб, қайтаришга, ислоҳ қилишга қодир бўлсалар ҳам ўша мунокаротлардан қайтармай, ислоҳ қилмай юришгунча давом этади. Ана шундай қилсалар, Аллоҳ уларнинг оммасини ҳам, (асосий мункарни қилаётган) хос кишиларини ҳам азобга тутади. (Аҳмад ва Абу Довуд ривоятлари).\nГуноҳ-маъсиятлар неъматлар завол топиб, балою офатлар тушишига сабаб бўлса, тавба ва истиғфор неъматлар бардавом бўлишига ва балолар қайтарилишига сабабдир.\nШунинг учун ҳам Аллоҳ таоло марҳамат қилиб айтадики:\n«Улар истиғфор айтиб турган ҳолларида ҳам Аллоҳ уларни азобловчи эмас» (Анфол сураси, 33-оят).\nБундан аввалги оятда эса:\n«(Эй Муҳаммад алайҳиссалом), уларнинг ичида Сиз бўла туриб, Аллоҳ уларни азоблагувчи эмас», дея марҳамат қилинган.\nМаъно аҳли айтадиларки, юқоридаги оятлар истиғфор яъни Аллоҳдан гуноҳлар учун мағфират ва кечирим сўраш азобдан сақлагувчи омонлик эканлигига далолат қилади.\nАбдуллоҳ ибн Аббос разияллоҳу анҳу айтадилар:\n«Одамлар ичида иккита ҳимоя, омонлик бор эди: бири Аллоҳнинг Пайғамбари, иккинчиси эса истиғфор. Аллоҳнинг Пайғамбари ўтиб кетдилар, аммо истиғфор қиёматгача боқийдир».\nҚайси бир ўлкада Аллоҳга ибодат қилинар экан, истиғфор айтилиб турар экан, фисқ-фужур оммавий тус олмаган экан у ерга аҳолининг кўп қисмига зарар келтирадиган, оммавий бало тушмайди иншоаллоҳ. Шунингдек, нуроний отахонлар, эмизикли, маъсум гўдаклар, ўтлаб юрувчи чорвалар ҳам азоб нозил бўлишини тўсиб турар экан. Баъзи ривоятларда шундай сўзлар ворид бўлган:\n«Агар орангизда қадди рукуъга эгилган мўйсафидлар, эмизикли гўдаклар ва эркин ўтлаб юрувчи чорвалар бўлмаганда, устингизга азоб ёғилган бўларди».\nАлҳамду лиллаҳ, гарчи вақти-вақти билан инсоний талафот келтирмайдиган зилзила ва ҳоказолар рўй бериб турса ҳам бизнинг гўзал юртимизда 1966 йилдан бери одамларнинг ҳаётига зомин бўлувчи, оммавий азоб бўлиб келувчи фалокатлар содир бўлмади. (Илоҳим, бундан буёғига ҳам Аллоҳ юртимизни Ўз ҳифзу ҳимоясида сақласин!..)\nБу ҳам бўлса, юртимизда яхшилик ва эзгулик ҳукмрон эканлигидан, нуроний қарияларимиз, маъсум гўдакларимиз ва эмин-эркин ризқини териб юрган чорваларимиз борлигидан ҳамда бошқа кўп жойлардан фарқли ўлароқ диёримизда фаҳш ишлар оммавий тус олмаганлигидан, юртимизга Аллоҳнинг раҳмат назари тушганлигидан далолатдир, иншааллоҳ.\nКурраи заминнинг ҳали у-ҳали бу чеккасида кетма-кет зилзила, тўфон ва бошқа офатлар туфайли ўнлаб, юзлаб одамлар фожиали тарзда ҳаётдан кўз юмаётган, қанча-қанча юртлар турли-туман фитналар, ички низолар, террорчилик хуружлари оқибатида тинчини йўқотиб, вайронагарчиликка юз тутаётган, яна қанча-қанча илғор давлатлар эса устма-уст иқтисодий бўҳронлар оқимига нишон бўлиб турган бир вақтда мамлакатимиз тинч-осойишта, ризқи мўл, офиятли бир ҳаёт билан яшамоқда. Бунинг учун Яратганга тинмай шукр қилишимиз, фаровон турмушимиз бардавом бўлиши учун дуода бўлишимиз, шу юртимизнинг ҳар томонлама равнақ топиши, янада обод бўлиши учун ўз ҳиссамизни қўшмоғимиз ҳар биримизнинг зиммамизда лозим бўлган ишлардан бирига айланади. Зеро, шукри адо қилинмайдиган неъматлар олиб қўйилади. Аллоҳ таоло марҳамат қилиб, айтганидек:\n«Яна Парвардигорингиз билдирган бу сўзларни эслангиз: «Қасамки, агар сизлар (менинг берган неъматларимга) шукр қилсангизлар, албатта (уларни янада) зиёда қилурман. Энди агар куфрони неъмат қилсангизлар, албатта азобим ҳам жуда қаттиқдир» (Иброҳим сураси, 7-оят).\nГўзал диёримизни турли бало-офатлардан Яратганнинг ўзи асрасин!\nАллоҳ таоло ушбу файзли онларнинг савобидан ҳаммамизни баҳраманд айлаб, гуноҳларимизни мағфират қилсин! Hуроний қарияларимиз, маъсум гўдакларимиз ва эмин-эркин ризқини териб юрган чорваларимиз баракотидан барча мўмин-мусулмонларни икки дунё саодатига мушарраф айласин!\nЮртимизга тинчлик, халқимизга фаровонлик, дастурхонларимизга тўкин-сочинлик, давлат раҳбарларимизнинг эл-юрт манфаати йўлидаги барча хайрли ишларида муваффақиятлар ёр бўлсин, омин!


“Юксак дидли томошабинни соғиниб яшаймиз” – Сурхон тонги\nБош саҳифа / Маданият / “Юксак дидли томошабинни соғиниб яшаймиз”\nДекабр 13, 2018\tМаданият Изоҳ қолдириш 811 Кўрилди\nРежиссёр Сарвар Каримов дунё ёзувчиларининг сараларидан бўлганЧингиз Айтматовнинг “Сарвқомат дилбарим” асари асосида янги фильмга қўл урди.Фильм Ўзбекистон Республикаси Президентининг 2018 йил 2 апрелдаги “Буюк адиб важамоат арбоби Чингиз Айтматов таваллудининг 90 йиллигини кенг нишонлаш тўғрисида”гиқарори ижросини таъминлаш мақсадида “Ўзбеккино” Миллий агентлиги буюртмасигабиноан “Ёшлар ижодий тажриба студияси” ДУК (Ўзбекистон) ҳамда “ДАН” продюсерликмаркази (Қирғизистон) томонидан тасвирга олинган.\nИжодий жараён Ўзбекистоннинг Наманган вилоятига қарашли Нанай, Мамай, Ғовва қишлоқларида, Наманган шаҳрида, Қамчиқ довонида, Тошкент шаҳри ва Тошкент вилоятида ҳамда Қирғизистоннинг Иссиқкўлида кечган. Яқинда мазкур киноасарнинг премьераси бўлиб ўтди. Шундан сўнг, бундай ажойиб киноасарга қўл урган режиссёр Сарвар Каримов билан суҳбатлашишга жазм этдик.\n— Сарвар ака, “Сарвқомат дилбарим”ни фильм қилиш хаёли қандай пайдо бўлди?\n— Чингиз Айтматов — энг яхши кўрган ёзувчиларимдан. Лекин унинг асари асосида фильм ишлашни ўйлаб кўрмаган эдим. “Сарвқомат дилбарим” асосида фильм олиш фикри қирғизларнинг “ДАН” продюсерлик марказидан чиққан. Биласиз, бу йил адибнинг тўқсон йиллиги мамлакатимизда ҳам кенг нишонланаяпти. Қирғизлар ўзбек киноижодкорлари билан ҳамкорликда фильм ишлашни режалаштирган ва таклиф билан “Ўзбеккино” Миллий агентлигига мурожаат қилган экан. Агентлик раҳбарияти эса ушбу лойиҳани менга топширишмоқчилигини айтишди. Сценарий билан танишдим. Уни Керез Зарликова тайёрлаган, унда ўша олтмишинчи йиллар руҳи акс этган. Мен кинони бугунги замонга мослаш керак деб ўйладим ва сценарийни ўзим қайта ёзадиган бўлдим. Яна бир томони, мен ўзим ёзган сценарий асосида ишламасам, кўнглим тўлмайди.\n— Кечирасизу, лекин томошабинларнинг аксарияти фильмда ўша давр акс эттирилмаганини қоралашяпти.\n— Бу асарни мендан олдин ҳам уч марта фильм қилишган. Учаласида ҳам ўша давр ва даврга доир муаммолар олиб чиқилган. Буни яна такрорлашни эп кўрмадим. Асарда кўтарилган ғоялар бугунги кунимизга ҳам тегишли бўлгани учун уни ҳозирги замон воқеалари билан тасвирласам, тўғри бўлади, деб ўйладим. Аслида фильмда доим ҳам ёзувчи асарининг ўзи акс этавермайди. Тушунаман, бадиий асар сифатида “Сарв- қомат дилбарим” кўплаб китобхонларнинг қалбини забт этган. Энди улар фильмни бошқача талқинда қабул қилишлари осон эмас. Лекин фильмга кино санъати нуқтаи назаридан туриб баҳо бериш адолатдан бўлади, деб ўйлайман.\n— Жараён ҳақида сўзлаётгандингиз…\n— Шундай қилиб, январь ойида сценарийни ёзиб тугатдим ва “ДАН” продюсерлик марказига тақдим қилдим. Сценарий тасдиқланди. Ке- йин Чингиз Айтматов халқаро фонди директори, адибнинг ўғли Элдор Айтматовнинг рухсатини олдик.\nИкки халқ — мамлакатдан актёрларни танлашга киришдик. Бу жараён осон бўлмади. Илк тасвирга олиш ишлари Қамчиқ довонидан бошланди.\n— Бош ролга нега айнан Адиз Ражабов танланди?\n— Танлов пайтида Адиз Ражабов билан бирга яхши актёрларимиздан Акбархўжа Расулов, Ҳусан Рашидов, Ҳусан Жўраев ҳам бор эди. Менинг қарашларимга Адиз Ражабовнинг ижроси кўпроқ мос келди. Унинг айни кучга тўлган, ҳаётий ва экран тажрибасига эришган пайти. Фильм аввалидаги ва охиридаги Илёс бир-биридан кескин фарқ қилади. Буни Адиз ўз ижросида чиқариб бера олди, деб ўйлайман.\n— Асал образини гавдалантирган актрисанинг ижроси киношунослардан тортиб оддий томошабинларга ҳам манзур бўлди. Қирғиз актёрларини танлашда кўпроқ қайси жиҳатларга эътибор қилдингиз?\n— Хадича ролини ўйнаган Элина Абай қизининг маҳорати анча баланд экан. Аммо бу образни у муваффақиятли гавдалантиролмас эди. Мадина Талипбек нисбатан ёш ва унчалик машҳур бўлмаса-да, унинг сиймосида кўзимга Асал кўринди. Кўпчиликка унинг ижроси маъқул келган экан, демак, танлов тўғри бўлибди.\n— Қиссада қирғизлар ҳаёти акс этган. Аммо фильмда ўзбекча урф-одатларни ҳам кўрдик…\n— Биз қирғиз, ўзбек деган тушунчага кўп урғу бермадик. Қайсидир жойларида кичик элементлар кўриниб қолади. Энди халқаро лойиҳа бўлгандан кейин шундай ўрта йўл танлаш керак эди. Агар фильмни тўлиқ ўзбеклар ҳаёти асосида ишласак, хато бўларди. Агар эътиборни фақат қирғизларга қаратсак, у ҳам тўғри бўлмасди. Қиссанинг ўзи ҳам бир миллат менталитетидан келиб чиқиб эмас, умуман инсон ҳаёти нуқтаи назаридан ёзилган-ку!\n— Премьерадан сўнг ўзингизни қандай ҳис қиляпсиз? Фильмнинг ютуқ ва камчилиги ҳақида ўйлаб кўрдингизми?\n— Энг катта ютуғимиз хал- қаро лойиҳанинг амалга оширилганидир. Мамлакатимизда бошқа давлатлар киноижодкорлари билан ҳамкорликда фильм олинганига ҳам йигирма йилча бўлиб қолган экан.\nРежиссёр фильм ишлашда ёлғиз ўзи муваффақиятга эришиши, ўйлаган ғоясини чиқара олиши қийин. Масалан, ёзувчи, рассом ёки мусиқачининг ижодий машғулотидан фарқ қилади. Яхши томони фильмни тасвирга олиш жараёнида яхши ижодий жамоа шаклланди. Ҳар ҳолда ҳамкорликдаги меҳнатимиз бесамар кетмади. Аслида баҳони томошабин бергани дуруст.\n— Бугун томошабинларнинг муайян қисми маиший мавзудаги олди-қочди фильм ларга ишқибоз. Бунга сабаб нима деб ўйлайсиз?\n— Томошабиннинг дидини анча пасайтириб қўйдик! Уни кўрсатиш мумкин эмас, буни кўрсатиш хато, деб асл фильмларнинг ўрнига экранларни рандаланган, қаҳрамонлари сип-силлиқ, майда гап-сўзлардан иборат картиналар билан тўлдириб ташладик. Бу — катта фожиамиз. Мен ўйлайманки, мактабда “Санъат асослари” фанини жорий қилиш керак. Томошабинни кино, тасвирий санъат, театр, мусиқа каби санъат асарларини тушуниш, таҳлил қилишга болаликдан ўргатиш керак. Чунки шахснинг диди ва савияси адабиёт қаторида айни санъат турлари орқали шакл- ланади. Кўпгина ривожланган давлатларда бу тажриба бор. Масалан, Францияда мумтоз ҳисобланган ўз миллий фильмлари таҳсил жараёнида мактаб ўқувчиларига кўрсатилади ва таҳлил қилинади.\n1-синфдан демайман, лекин 5-6-синфлардан санъат асосларини ўргатадиган фан ўқитилса, шубҳасиз, диднинг ўсишига эришилади. Биз юксак дидли томошабинларни соғиниб яшаймиз.\nСирожиддин ИБРОҲИМОВ суҳбатлашди\nОлдинги Ҳамкорлик ривожланади\nКейинги Санага бағишлаб


ЯХШИ ҚЎШНИЧИЛИК АНЪАНАЛАРИ ДАВОМ ЭТТИРИЛИБ, ЎЗАРО ТАЖРИБА АЛМАШИШ ЙЎЛГА ҚЎЙИЛМОҚДА - AUZ.UZ\nЯХШИ ҚЎШНИЧИЛИК АНЪАНАЛАРИ ДАВОМ ЭТТИРИЛИБ, ЎЗАРО ТАЖРИБА АЛМАШИШ ЙЎЛГА ҚЎЙИЛМОҚДА\nЎзбекистон ва Қирғизистон ўртасида савдо-иқтисодий, маданий-маърифий йўналишлар билан бир қаторда таълим соҳасида ҳам ҳамкорликлар мустаҳкамланиб бормоқда. Яхши қўшничилик анъаналари давом эттирилиб, ўзаро тажриба алмашиш йўлга қўйилмоқда. Бундан кўзланган асосий мақсад эришилган ютуқларни оммалаштириш орқали таълим самарадорлигида юксак натижаларга эришишдир.\nАндижон шаҳридаги 30-умумий ўрта таълим мактаби қўшни Қирғизистон Республикасининг Қорасув тумани Хабибулло Тожиматов номидаги 80-ўрта мактаби жамоаси билан дўстлик ришталарини боғлаган. Жорий йилнинг апрель ойида Андижонга ташриф буюрган меҳмонлар мактабда олиб борилаётган ишлар билан танишиб қайтган эдилар. Май ойида Қорасув туманидаги мактабларда ўқитиш жараёнлари ўрганилди.\nКуни кеча қирғизистонлик бир гуруҳ ўқитувчилар делегацияси 30-умумий ўрта таълим мактабнинг бошланғич синфларида фаол инновацион педагогик технологиялар бўйича ўқитиш тизимини ўрганиш мақсадида келдилар.\nБошланғич таълим энг муҳим бўғин ҳисобланади. Болаларга пухта билим бериш, фанларга бўлган қизиқишини рағбатлантириш келгусида “аълочи” ўқувчиларнинг сонини оширади. Бу борада мактабда илғор тажрибалар тўпланган. Ҳар бир ўқитувчи дарс соатларини мазмунли ва сифатли ташкил этишга ҳаракат қилади. Ўқитиш жараёнлари меҳмонларда ҳам катта таассурот қолдирди.\nҚирғизистонлик педагоглар мактабда яратилган шарт-шароитлар билан танишдилар. Ўқувчиларнинг дарсдан кейинги машғулотлари билан қизиқдилар.\nҚуйи синф ўқувчиларининг анъанавий ”Меҳржон” байрамига тайёрлаган маънавий-маърифий тадбири ҳам барчага манзур бўлди. Унда турли халқларнинг рақс ва куйлари, қўшиқлари янгради. Саховатли кузнинг фазилатлари ҳақида шеърлар ўқилди. Дўстлик, тинчлик, Ватан тараннум этилди. Якунида навбатдаги амалий семинар ва жавоб ташрифи бўйича келишиб олинди.


ЭЗГУ НИЯТ НАТИЖАНИ БОР ҚИЛАР – Сирдарё вилояти касаба уюшмалари ташкилотлари бирлашмаси Кенгаши\nЭЗГУ НИЯТ НАТИЖАНИ БОР ҚИЛАР\nИнсон борки, ўз устида ишлаши, кундан кунга хайрли амаллар, умрини яхшиликлар билан бойитиб бориши керак. Худди шундай, асосий мақсади ва бажарадиган иши одамларни рози қилиш, турмуш фаровонлиги яхшиланишига ҳисса қўшиш бўлган касаба уюшмалари ҳам мана шу ақидага амал қилади.\nСирдарё вилоят касаба уюшмалари ташкилотлари бирлашмасининг навбатдаги ташаббуси Мустақилликнинг 30 йиллигига 30 та иш ўрни яратиш бўлди. Айни мақсад йўлидаги интилишнинг дастлабки самараси Наврўз айёми арафасида рўй берди. Бирлашма таъсислигида “KASABA SERVIS TRADE” МЧЖ ташкил этилди. Ихтиёр Алиев раҳбарлигидаги мчж бирлашма ҳисобида бўлиб, бўш турган жой ва бинони таъмирлатди. Бу ерда нон ва нон маҳсулотлари ишлаб чиқариш, тикувчилик ва ошхона хизмати, спорт соғломлаштириш маскани ташкил этди. Шунингдек, ўқув хоналари тайёрлаб, ишсиз аёлларни касбга тайёрлаш курслари йўлга қўйилди. Ушбу хизматлар орқали айни пайтда 20 та янги иш ўрни яратилди.\n-Ишга кириш ниятим бор эди. Қўлимда ёшлигимда ўрганган тикиш-бичиш ҳунарим бор. Фақат шароити ва вақти тўғри келадиган иш излаётган эдим, -дейди Робия Бўронова. – Ўзимга муносиб иш топдим деб ўйлайман. Бу ерда тикув машинаси, керакли иш қуроллари мавжуд ва асосийси, буюртмаларни иш берувчининг ўзи топиб тайёр қилади. 8 нафар хотин-қиз биргаликда иш бошлаяпмиз.\n50 ўринли ошхонада Дилшод Иминов бош ошпаз бўлиб ишга қабул қилинди. 20 турдаги спорт қурилмалари келтирилган соғломлаштириш марказига ҳамманинг ҳаваси келади.\nХалқ манфаати, юртимиз тараққиётига улуш сифатида амалга оширилаётган ишларга бирлашма ўз ҳиссасини қўшишнинг ҳар томонлама фойдали усулини танлади дея оламиз. Сабаби, кўрсатилаётган хизматлар бирлашма ходимлари вақтини тежайди, сифатли ва арзон нархдан барака топишса, уюшмага юмуш билан келган инсонларга ҳам қулайлик беради.\nДарвоқе, касаба уюшмаси тасарруфида бўлган “Сирдарё” болалар оромгоҳи ҳудудининг бўш ерларида иссиқхона қурилди. 5 сотихли майдонда 1 минг 600 туп помидор кўчатлари аллақачон жўякларга ўтқазилди. Қўшимча ерга саримсоқпиёз қадаб чиқилди. Яна 500 туп арча кўчатлари парвариши йўлга қўйилиб кўчат етиштириш хизмати йўлга қўйилди.\nСезганингиздек, буларнинг бари сердаромад соҳа бўлиши билан бирга соҳа фаолиятига айни мос келади. Томорқа маҳсулотлари оромгоҳнинг ўзида етиштирилиб мавсум давомида табиий ҳолда йиғиштириб олиниб болажонларнинг соғлом овқатланишини таъминлайди.\nШунингдек, бу ерда кўпайтириш нияти билан 30 бош қўй келтирилган эди. Айни пайтда жониворлар 7 бош қўзига кўпайди.\nБугун жамиятимизда юз бераётган ўзгаришлар, янгиликлар, қабул қилинаётган фармон-у қарорлар одамлар тақдирида акс этиши, уни ижобий томонга ўзгартиришини яхши англаймиз. Ушбу ислоҳотлар амалга ошишида фаол иштирокчи бўлиш ниятида бўлган касаба уюшмаларининг фаолияти кундан кунга кенг қамровли бўлаётир. Амин бўламизки, ният яхши, эзгу бўлса, натижа ҳам шунга муносиб бўлади.\n← ШОДЛИК УЛАШИБ\nИШОНЧ ОҚЛАНИШИ КЕРАК →\nЁШЛАР- КАСБДА МЕҲРЛИ, ИШДА ШИЖОАТЛИ\n17/02/2016 sirdaryo ЁШЛАР- КАСБДА МЕҲРЛИ, ИШДА ШИЖОАТЛИda fikr bildirishni o'chirish


Давлат бюджетининг 2021 йил I ярим йилликдаги харажатлари қанчани ташкил этди? - Халқ сўзи\n13:21 29 Сентябр 2021 Сиёсат\nОлий Мажлис Сенатининг ўн тўққизинчи ялпи мажлисида Вазирлар Маҳкамасининг Ўзбекистон Республикаси Давлат бюджетининг 2021 йилнинг биринчи ярим йиллик якунлари бўйича ижроси тўғрисидаги ҳисоботи эшитилди.\nТаъкидлангандек, 2021 йил январь-июнь ойларида республикамиз иқтисодиётининг ЯИМ ҳажми 6,2 фоизга ўсиб, дунёда кечаётган пандемияга қарамай 318,5 трлн сўмни ташкил этди.\nИқтисодий ўсиш саноатда 8,5 фоиз, қурилишда 0,1 фоиз, қишлоқ, ўрмон ва балиқ хўжалигида 1,8 фоиз ҳамда хизматларда 8,0 фоизга ўсган. Инфляция даражаси йил бошидан 4,4 фоизни, ўтган йилнинг мос даврига нисбатан эса 10,9 фоизни ташкил этган.\nДавлат бюджети даромадлари 2021 йил 1-ярим йиллигида 74,9 трлн сўмни ташкил этиб, прогнозга нисбатан 107,8 фоизга ёки 5,4 трлн сўмга ошириб бажарилган. Даромадлар ўтган йилнинг мос даврига нисбатан 16,7 трлн сўмга ошган.\nҚўшилган қиймат солиғи бўйича жорий йил январь-июнь ойларида солиқ тўловчиларга республика бюджетидан 7,6 трлн сўм, ўтган йилнинг мос даврига нисбатан 6 баробардан кўп маблағ қайтариб берилган.\nДавлат бюджетининг 2021 йил 1-ярим йиллиги харажатлари давлат мақсадли жамғармаларисиз 79 трлн 331,9 млрд сўмни аниқланган режа кўрсаткичларига нисбатан 96,9 фоиз ёки ЯИМ га нисбатан 24,9 фоизни ташкил этган.\nҲисобот даврида маҳаллий бюджетлар даромадлар қисми прогнозга нисбатан 118,9 фоиз, харажатлар қисми режага нисбатан 97,3 фоизга ижро этилган.\nМаҳаллий бюджетлар мустақиллигини ошириш бўйича ҳукумат томонидан амалга оширилган чора-тадбирлар натижасида маҳаллий бюджетлар даромад кўрсаткичи 2 трлн 639 млрд сўм ортиғи билан ижро этилган.2021 йилда Ўзбекистон Республикаси Давлат мақсадли жамғармаларининг даромадлари йиллик прогнозга нисбатан 44 фоизга (18 трлн. 353,1 млрд. сўмга) бажарилиши ҳам ўз навбатида, аҳолини ижтимоий ҳимоялаш ва камбағалликни қисқартириш, иш ҳақи ва унга тенглаштирилган тўловлар, ижтимоий нафақалар, моддий ёрдам ва компенсация тўловларини ўз вақтида амалга ошириш имконини берган.


Ғалаба қўлдан чиқарилди\n25.09.2009 09:52 | Чемпионлар лигаси\nОЧЛнинг чорак финал биринчи учрашувида "Ал Иттиҳод"ни қабул қилган "Пахтакор" 1:1 ҳисобида дуранг ўйнади.<?xml:namespace prefix = o ns = "urn:schemas-microsoft-com:office:office" />\nБеллашув олдидан Виктор Жалилов ҳам, Габриэль Кальдерон ҳам таркиб борасида муаммоларга дуч келди. Фарҳод Тожиев ва Дилшод Шарофетдинов сариқ карточкалари сони иккитага етгани боис ўйинни қўйиб юборишга мажбур бўлишди. Меҳмонлар сафида Усама Ал Ҳарби ва Аҳмад Ҳадид шундай вазиятга дуч келишган бўлса, Наиф Ҳазази ва Лучиано Легизамон сингари етакчи футболчилар жароҳат туфайли Тошкентдаги беллашувда майдонга тушиш имкониятидан маҳрум бўлишди.\nЖалилов дарвозани қўриқлашни Темур Жўраевга ишониб топширди. Ҳимоядан чапдан ўнгга қараб Суюнов, Исмоилов, Миладинович ва Камолиддин Тожиевлар ўрин олишди. Ярим ҳимоя марказида Маркович ҳамда Аҳмедов ўйнаган бўлса, чап ва ўнг қанотларда Андреев ва Магдеев ҳаракат қилишди. Ҳужумчилар ортида Николич, олдинги чизиқда эса Гейнрих ўйнади. Қайсидир жиҳатдан бу «Пахтакор»нинг севимли ва ўзи кўниккан тактик услуби эди. Кальдерон эса тўрт ҳимоячи, шунча ярим ҳимоячи ва икки ҳужумчидан фойдаланди.\nЎйинни томонлар ҳужумкор тарзда бошлашни маъқул топишди. Биринчи хавфли вазият меҳмонлар дарвозаси олдида иккинчи дақиқадаёқ юзага келди. Уч ҳимоячини алдаб ўтган Николич жиддаликлар посбонини доғда қолдиришга уриниб кўрди, лекин унинг зарбасидан кейин Зайд тўпни ушлаб қолди. Шунга қарамай, орадан тўрт дақиқа ўтмасдан айнан Милан жамоамизни олдинга олиб чиқди. Ҳимоячилар хатосидан фойдаланган Николич дарвозабон билан яккама-якка чиқиб борди ва аниқ зарба йўллаб, ҳисобни очди – 1:0. Ўша вазиятда ёрдамчи ҳакамга эътироз билдиргани учун саудияликлар футболчиси огоҳлантирилди. У голнинг ўйиндан ташқари ҳолатда киритилганини ҳакамга тушунтирмоқчи бўлганди.\nГолдан кейин ўйин суръати бир оз пастлади. Чунки «шерлар» тез тўп киритиш вазифасини уддалашгани туфайли меҳмонлар вазиятни ўнглашга уринишни бошлаб юборишди. Лекин ҳимояда анча тартибли ўйнаган «Пахтакор» бунга йўл қўймади ва 20-дақиқаларгача бошқа кескин ҳолатлар юзага келмади. Фақат 22-дақиқада Солиҳ Ал Сақри тахминан 20 метрлардан Жўраевни доғда қолдиришга уриниб кўрди, лекин унинг зарбаси анча ноаниқ чиқди. Салдан кейин Милан яна бир меҳмонлар ўйинчиларини моҳирлик билан ортда қолдирди, аммо охирги паллада у тўпни Магдеевга бир оз кучлироқ ошириб юборди. Натижада қулай имкониятдан қўлдан бой берилди. «Ал Иттиҳод» эса асосан қанотлардан тўпни жарима майдончасига узатиб бериш орқали хавфли вазиятларни содир этишга интилди. Биринчи таймнинг қолган вақти мобайнида бошқа кескин вазиятлар юзага келмади ва жамоалар танаффусга 1:0 ҳисобида йўл олишди.\nИккинчи бўлимни Кальдерон шогирдлари фаолроқ бошладилар ва кетма-кет икки марта хавфли ҳолатларни содир этишди. Ўша вазиятларда тўп дарвозага етиб бормади, лекин 55-дақиқада Абушеронининг 35 метрлар узоқликдан белгиланган жаримадан берган зарбасидан кейин тўпни дарвоза тўсини қайтарди. Акс ҳолда, ҳисобдаги мувозанат тикланиши ҳеч гап эмасди. Сал ўтиб, Шермити ҳам дарвоза томон зарба берди, лекин Жўраев тўпни қийинчиликсиз ушлаб олишга эришди. Таъкидлаш жоизки, иккинчи таймнинг ўрталаридан бошлаб ўйин анча асабий кўриниш олди ва футболчилар майдонда ўзларини ҳам, рақибни ҳам аямаган ҳолда ҳаракат қилишга киришиб кетдилар. Ана шундай лаҳзаларда меҳмонлар мувозанатни тиклашди. 72-дақиқада Исмоилов тўпни жарима майдончасидан узоқлаштиришга уринди, лекин саудиялик футболчилардан бирига тегиб қайтган тўп чап қанотда турган Солиҳ Ал Сақрига тушди. Солиҳ ўткир бурчакда турган бўлишига қарамай, дарвоза томон жуда кучли ва аник зарба йўллади. Жўраев ўзига яқин бурчакка тепилган тўпни қайтара олмади ва таблода ҳисоб 1:1 кўринишини олди.\nҲисоб тенглашгач, жамоамиз олдинга ташланди, лекин юзага келтирилган бир қанча хавфли вазиятлар самарасиз якунланди. Ҳакам томонидан иккинчи бўлимга қўшиб берилган вақтда Одил Аҳмедов ҳисобни «Пахтакор» фойдасига ўзгартириши мумкин эди. Унинг чамаси йигирма метрдан берган зарбасидан кейин Мабрук Зайд тўпни ушлаб олишга муваффақ бўлди. Шу тариқа биринчи учрашувда жамоалар дурангга имзо чекишди. Энди барча масалани Жиддада ўтказиладиган жавоб ўйини ҳал этиб беради.\n«ПАХТАКОР» - «АЛ ИТТИҲОД» - 1:1 (1:0)\nГоллар: Николич, 6 – 1:0. Солиҳ Ал Сақри, 72 – 1:1.\nОгоҳлантиришлар: Солиҳ Ал Сақри, 7. Жўраев, 61. Редха Такар, 65. Маркович, 73. Гейнрих, 79.\n«Пахтакор»: Жўраев, Суюнов, Исмоилов, Миладинович, Камолиддин Тожиев, Маркович, Одил Аҳмедов, Андреев (Рўзим Аҳмедов, 83), Магдеев, Николич (Холматов, 66), Гейнрих.\n«Ал Иттиҳод»: Мабрук Зайд, Рашид Ал Раҳаб (Обайд Ал Шамрони, 74), Мишал Ал Саид, Солиҳ Ал Сақри (Али Ал Зубайди, 90), Ҳамад Ал Монташари, Манаб Абошгайр, Хишаб Абушерони, Сауд Ҳарири, Муҳаммад Нур, Редха Такар, Амин Шермити (Султон Ал Нумаре, 78).\nҲакамлар: Бенжамин Уильямс, Аназ Ҳоқон, Мэтью Жеймс (Австралия).\nТомошабинлар сони: 14000.


Истанбулда "Евросиё" туннели очилди\n21:32 / 20.12.2016\nТуркия президенти тадбирдаги нутқида туннел Истанбулнинг Европа ва Осиё қисмини боғлашга қаратилганини айтди.\n"Автомобиль туннелининг пойдевори Истанбулнинг Осиё қисмида қўйилди, уни эса Истанбулнинг Европа қисмида очмоқдамиз. Бу туннел очилиши муҳим воқеа ҳисобланади", деб айтди Эрдўған.\nУнинг айтишича, туннелдан ўтиш учун тўлов йил охиригача 15 турк лирасини ташкил қилади. Туннел эвазига Истанбулнинг Казличешме ва Гозтепе туманлари ўртасидаги йўлга кетадиган вақт 90 дақиқадан 15 дақиқага камаяди.\nБу туннел сув остида бундай чуқурликда ўтказилган биринчи туннелдир. Уни қуриш бўйича ишлар Босфор остида 106 метр чуқурликда олиб борилган. Туннелнинг узунлиги 14,6 км ни ташкил қилади. Кўрфаз остидан туннелнинг 5,4 км лик қисми ўтган. Туннелнинг қурилишига 1,25 млрд доллар сарфланган.\nТуркия Истанбул "Евросиё" туннели